

2026-2028

***ՄԵԹՈԴԱԿԱՆ ՑՈՒՑՈՒՄՆԵՐ***

2026-2028 ԹՎԱԿԱՆՆԵՐԻ ՊԵՏԱԿԱՆ ՄԻՋՆԱԺԱՄԿԵՏ ԾԱԽՍԵՐԻ ԾՐԱԳՐԻ ԵՎ ՀՀ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՆԱԽԱԳԾԵՐԻ ՄՇԱԿՄԱՆ ՇՐՋԱՆԱԿՆԵՐՈՒՄ ՊԵՏԱԿԱՆ ՄԱՐՄԻՆՆԵՐԻ ԲՅՈՒՋԵՏԱՅԻՆ ՀԱՅՏԵՐԻ ԿԱԶՄՄԱՆ ԵՎ ՆԵՐԿԱՅԱՑՄԱՆ

ՀՀ ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ

Ք. ԵՐԵՎԱՆ, ՄԵԼԻՔ-ԱԴԱՄՅԱՆ 1

ՀՈՒՆՎԱՐ 2025

**ՀՀ ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ**

|  |  |  |
| --- | --- | --- |
| Բյուջետային գործընթացի համակարգման վարչություն | ................................. | 011-800229  011-800252  011-800240  011-800241  011-800242 |
| Սոցիալական ծրագրերի բյուջետային գործընթացի կազմակերպման վարչություն | ................................. | 011-800228  011-800245  011-800247 |
| Տնտեսական ծրագրերի բյուջետային գործընթացի կազմակերպման վարչություն | ................................. | 011-800231  011-800238 |

**ՕԳՏԱԳՈՐԾՎՈՂ ՀԱՊԱՎՈՒՄՆԵՐ**

|  |  |
| --- | --- |
| ԱԺ | Ազգային ժողով |
| ԲԳԿ | Բյուջետային հատկացումների գլխավոր կարգադրիչ |
| ԾԲ | Ծրագրային բյուջետավորում |
| ԾԻԳ | Ծրագրերի իրականացման գրասենյակ |
| ՀՀ | Հայաստանի Հանրապետություն |
| ՄԺԾԾ | Միջնաժամկետ ծախսերի ծրագիր |
| ՊՈԱԿ | Պետական ոչ առևտրային կազմակերպություն |
| ՏԿԵՆ | Տարածքային կառավարման և ենթակառուցվածքների նախարարություն |
| ՖՆ | Ֆինանսների նախարարություն |

**ԲՈՎԱՆԴԱԿՈՒԹՅՈՒՆ**

[Ներածություն 5](#_Toc125443404)

[Մեթոդական ցուցումների կառուցվածքը 7](#_Toc125443405)

[Մեթոդական ցուցումներում կատարված փոփոխություններ և այլ պարտադիր պահանջներ 8](#_Toc125443406)

[Մաս 1.](#_Toc125443407) [2026-20228թթ. ՄԺԾԾ և ՀՀ 2026 թ. պետական բյուջեի կազմման գործընթացին վերաբերող ընդհանուր տեղեկատվություն 10](#_Toc125443408)

[2026-2028թթ. ՄԺԾԾ որոշումները 11](#_Toc125443409)

[ՀՀ 2026թ. բյուջետային գործընթացի ժամանակացույցի ամփոփ նկարագիրը, պետական մարմիններին ներկայացվող հիմնական պահանջները և առանցքային ժամկետները 12](#_Toc125443410)

[Հատուկ ցուցումներ և օրենսդրական հիմքեր` բյուջետային ծախսերի հաշվարկների կատարման համար 14](#_Toc125443411)

[Մաս 2.](#_Toc125443412) [2026-2028թթ. ՄԺԾԾ և ՀՀ 2026թ. բյուջետային ֆինանսավորման հայտերի կազմման ցուցումներ 17](#_Toc125443413)

[2026-2028 թթ. ՄԺԾԾ և ՀՀ 2026թ. բյուջետային ֆինանսավորման հայտերի կազմման ընդհանուր պահանջներ 18](#_Toc125443414)

[2026-2028թթ. ՄԺԾԾ և ՀՀ 2026թ. բյուջետային ֆինանսավորման հայտի օրինակելի ձև 20](#_Toc125443415)

[Հավելվածներ 35](#_Toc125443425)

# ՆԵՐԱԾՈՒԹՅՈՒՆ

2026-2028 թվականների պետական միջնաժամկետ ծախսերի ծրագրի և ՀՀ 2026 թվականի պետական բյուջեի նախագծերի մշակման շրջանակներում պետական մարմինների բյուջետային հայտերի կազմման և ներկայացման մեթոդական ցուցումները (այսուհետև՝ Մեթոդական ցուցումներ) մշակվել են «ՀՀ բյուջետային համակարգի մասին» ՀՀ օրենքի 21-րդ հոդ­վածի 1-ին մասի պահանջներին համապատասխան ընդունված՝ ՀՀ վարչապետի 2025թ. հունվարի 16-ի «ՀՀ 2026 թվականի բյուջետային գործընթացն սկսելու մասին» N36-Ա որոշմամբ (այսուհետ՝ Վարչապետի որոշում) հաստատված ժամանակացույցի 1-ին կետի պահանջներին համապատասխան:

ՀՀ 2026թ. բյուջետային գործընթացն իրենից ներկայացնում է 2026-2028թթ. պետական միջնաժամկետ ծախսերի ծրագրի (այսուհետև՝ ՄԺԾԾ) և ՀՀ 2026թ. (ներառյալ՝ 2027 և 2028թթ. ցուցանիշների կանխատեսումները) պետական բյուջեի նախագծի մշակման և ընդունման մեկ ամբողջական գործընթաց, որն սկսվում է 2025թ. հունվար ամսին և ավարտվում է ՀՀ ԱԺ կողմից ՀՀ 2026թ. պետական բյուջեի մասին օրենքի ընդունմամբ:

Համաձայն «ՀՀ բյուջետային համակարգի մասին» ՀՀ օրենքի 21-րդ հոդվածի, առաջիկա երեք տարվա` ՄԺԾԾ մշակման նպատակն է հնարավորություն ստեղ­ծել կառավարության համար կառավարելու պետական հատվածի ֆինանսական ռեսուրսներն իր միջնաժամկետ հարկաբյուջետային նպատակներին և քաղաքականության գերակայություն­ներին համապատասխան: Միաժամանակ, ՄԺԾԾ-ը ծառայում է հիմք` ՀՀ պետական բյուջեի նախագծի մշակման աշխատանքների համար:

Սույն Մեթոդական ցուցումները նպատակ ունեն օժանդակելու ՀՀ հանրային իշխանության և տարածքային կառավարման բյուջետային հատկացումների գլխավոր կարգադրիչ (այսուհետ՝ ԲԳԿ) հանդիսացող հայտատու մարմիններին (այսուհետ` Հայտատու մարմիններ)` ՀՀ 2026թ. բյուջետային գործընթացի շրջանակներում իրենց 2026-2028 ՄԺԾԾ և ՀՀ 2026թ. (ներառյալ 2027-2028թթ. ընդգրկող ժամանակահատվածի) բյուջետային ֆինանսավորման հայտերի կազմման (այսուհետ՝ բյուջետային հայտեր) և դրանք ՀՀ ֆինանսների նախարարություն (այսուհետ՝ ՀՀ ՖՆ) ներկայացման աշխատանքներում:

Մեթոդական ցուցումներն ունեն տեխնիկական բնույթ և հանդիսանում են միասնական ուղեցույց Հայտատու մար­մինների բյուջետային հայտերի կազմման համար։ Ցուցումները ներառում են բյուջետային հայտերի կազմման և ներկայացման պահանջները՝ այդ թվում կիրառվող ձևաչափերը և դրանց լրացման պահանջները, ինչպես նաև այլ անհրաժեշտ ցուցումներ բյուջետային հայտերի շրջանակներում ծախսերի գնահատման և ներկայացման համար:

2019 թվականից պետական բյուջեի կազմումն իրականացվում է ծրագրային բյուջետավորման սկզբունքներով, հետևաբար բյուջետային հայտերը կազմելիս անհրաժեշտ է ուշադրությունը կենտրոնացնել բյուջետային ծրագրերի/ծախսերի նպատակների, արդյունքների և արդյունավետության հարցերին։ Մասնավորապես, անհրաժեշտ է ապահովել բյուջետային ծրագրերի և միջոցառումների կապը ՀՀ կառավարության 2021-2026թթ. ծրագրով (այսուհետ՝ Կառավարության ծրագիր) և ՀՀ կառավարության կողմից ընդունված այլ ռազմավարական փաստաթղթերով սահմանված քաղաքականության նպատակների և թիրախների հետ: Անհրաժեշտ է նկատի ունենալ, որ Կառավարության ծրագրից և ընդունված ռազմավարական փաստաթղթերից անմիջականորեն չբխող բյուջետային ծրագրերը և միջոցառումներն այլ հավասար պայմաններում չեն ներառվելու 2026-2028թթ. ՄԺԾԾ-ում և 2026թ. ՀՀ պետական բյուջեում:

Սույն Մեթոդական ցուցումները տարածվում են 2026-2028թթ. ՄԺԾԾ և 2026թ. (ներառյալ՝ 2027 և 2028թթ. ցուցանիշների կանխատեսումների) պետական բյուջեի կազմման գործընթացում ներգրավված բոլոր Հայտատու մարմինների (ներառյալ ենթակա կազմակերպությունները) վրա։ Միաժամանակ, բյուջետային գործընթացի միասնականությունը և արդյունավետությունն ապահովելու նպատակով, ներքոհիշյալ պետական մարմիններին ևս առաջարկվում է իրենց բյուջետային հայտերը կազմելիս և ՀՀ ՖՆ ներկայացնելիս առաջնորդվել սույն Մեթոդական ցուցումների պահանջներով.

* Հանրապետության նախագահի աշխատակազմ,
* ՀՀ ազգային ժողովի աշխատակազմ,
* ՀՀ սահմանադրական դատարան,
* ՀՀ բարձրագույն դատական խորհուրդ,
* ՀՀ քննչական կոմիտե,
* ՀՀ հակակոռուպցիոն կոմիտե,
* ՀՀ գլխավոր դատախազություն,
* ՀՀ հաշվեքննիչ պալատ,
* ՀՀ մարդու իրավունքների պաշտպան,
* ՀՀ հանրային ծառայությունները կարգավորող հանձնաժողով,
* ՀՀ կենտրոնական ընտրական հանձնաժողով,
* ՀՀ հեռուստատեսության և ռադիոյի հանձնաժողով,
* ՀՀ մրցակցության պաշտպանության հանձնաժողով,
* ՀՀ կոռուպցիայի կանխարգելման հանձնաժողով
* ՀՀ հանրային հեռարձակողի խորհուրդ:

Առաջարկվում է նաև, որ վերոհիշյալ մարմիններն իրենց բյուջետային հայտերի շրջանակներում ՀՀ ՖՆ հասանելի դարձնեն իրենց հայտերում ներառված բյուջետային ծախսերի պլանավորման համար հիմք հանդիսացած մանրամասն հաշվարկ-հիմնավորումները՝ բացված ըստ առանձին ծախսատեսակների:

# ՄԵԹՈԴԱԿԱՆ ՑՈՒՑՈՒՄՆԵՐԻ ԿԱՌՈՒՑՎԱԾՔԸ

Մեթոդական ցուցումները բաղկացած են հետևյալ երկու մասերից.

**ՄԱՍ 1**

Մեթոդական ցուցումների այս հատվածում նկարագրվում են 2026-2028թթ. ՄԺԾԾ և ՀՀ 2026թ, պետական բյուջեի նախագծերի կազմման գործընթացներին վերաբերող ընդհանուր բնույթի հիմնական տեղեկությունները, մասնավորապես.

* 2026-2028թթ. ՄԺԾԾ և ՀՀ 2026թ. պետական բյուջեի գծով առանցքային որոշումները,
* 2026-2028թթ ՄԺԾԾ և 2026 թվականի (ներառյալ՝ 2027 և 2028թթ. ժամանակահատվածի) բյուջետային գործընթացի հանգուցային ժամկետները,
* պետական մարմիններին ներկայացվող պահանջները, ինչպես նաև հատուկ ցուցումներ և օրենսդրական հիմքեր` բյուջետային ծախսերի հաշվարկման համար:

**ՄԱՍ 2**

Ցուցումների այս հատվածում ներկայացվում են 2026-2028թթ. ՄԺԾԾ և 2026թ. (ներառյալ՝ 2027 և 2028թթ. ընդգրկող ժամանակահատվածի) բյուջետային ֆինանսավորման հայտերի կազմման ընդհանուր և մանրամասն պահանջները՝ բյուջետային հայտի օրինակելի ձևի և դրա լրացման ուղեցույցների տեսքով:

Մեթոդական ցուցումներն, իր բոլոր մասերով և հավելվածներով, տեղադրված է նաև ՀՀ ՖՆ պաշտոնական ինտերնետային կայքում[[1]](#footnote-1)։

Մեթոդական ցուցումների կամ բյուջետային գործընթացում ծագած` պետական մարմնի նկատմամբ առաջադրվող պահանջներին վերաբերող հարցերը Հայտատու մարմինները կարող են ուղղել ՀՀ ՖՆ բյուջետային գործընթացի համակարգման, սոցիալական ծրագրերի բյուջետային գործընթացի կազմակերպման և տնտեսական ծրագրերի բյուջետային գործընթացի կազմակերպման վարչությունների պատասխանատու մասնագետներին (կոնտակտային հեռախոսահամարները ներկայացված են սույն ցուցումների սկզբնամասում)։

# ՄԵԹՈԴԱԿԱՆ ՑՈՒՑՈՒՄՆԵՐՈՒՄ ԿԱՏԱՐՎԱԾ ՓՈՓՈԽՈՒԹՅՒՆՆԵՐ ԵՎ ԱՅԼ ՊԱՐՏԱԴԻՐ ՊԱՀԱՆՋՆԵՐ

Նախորդ տարիների համեմատ, 2026թ. բյուջետային գործընթացում կատարվել են առանցքային փոփոխություններ, որոնք միտված են ՄԺԾԾ և տարեկան բյուջեների կազմման գործընթացի արդյունավետության բարձրացմանը: Այդ փոփոխություններին համահունչ, որոշակի վերանայումներ են կատարվել նաև մեթոդական ցուցումներում: Մասնավորապես.

* 2026թ. բյուջետային գործընթացի շրջանակներում 2026թ․ բյուջետային ֆինանսավորման հայտերի կազմման և ՀՀ ՖՆ ներկայացման գործընթացն առանձնացվել է 2026-2028թթ. ՄԺԾԾ հայտերի կազմման և ՀՀ ՖՆ ներկայացման գործընթացից (նախկինում պահանջվում էր, որ ՄԺԾԾ հայտի հետ միասին ՀՀ ՖՆ ներկայացվեր նաև առաջիկա տարվա բյուջետային ֆինանսավորման մանրամասն հայտը): 2026-2028թթ. ՄԺԾԾ-ը կհաստատվի առանց 2026թ. պետական բյուջեի նախագծի նախնական տարբերակի ներկայացման: ՄԺԾԾ փաստաթուղթը հիմնականում կկենտրոնանա միջնաժամկետ հատվածում մակրոտնտեսական կանխատեսումների, հարկաբյուջետային քաղաքականության նպատակների և թիրախների վրա, ինչպես նաև ծախսային քաղաքականության գերակայությունների և առանձնահատկությունների վրա:
* ՄԺԾԾ փուլի համար նվազեցվել են Հայտատու մարմիններից պահանջվող տեղեկատվության ծավալները: Մասնավորապես, բյուջետային միջոցառումների դասակարգումն ըստ տնտեսագիտական հոդվածների, միջոցառումների գծով ծախսային խնայողությունների մանրամասները, բյուջետային ծրագրերի նկարագրերը /անձնագրեր/ և այլ տեղեկատվություն, որոնց մասով առավել մանրամասն նշված է համապատասխան հավելվածներում, ներկայացվում է տարեկան բյուջեի հայտի ներկայացման փուլում:
* Ի տարբերություն նախորդ տարիների, 2026թ. բյուջետային հայտերը կազմելիս և ներկայացնելիս պետական մարմինները ՀՀ ՖՆ կներկայացնեն նաև հաջորդող երկու տարիների (2027 և 2028) ծախսային գնահատականների թարմացումները: Պետական բյուջեի նախագծում (ուղերձում) բացի 2026թ. բյուջետային ծախսերից կներկայացվեն նաև հաջորդ երկու տարիների ծախսերի վերաբերյալ թարմացված տվյալները, որոնք կունենան ուղղորդիչ (ինդիկատիվ) բնույթ, այսինքն, չեն հաստատվի ՀՀ ԱԺ կողմից: Այս և նախորդ փոփոխությունները հնարավորություն կտան հստակ տարանջատել բյուջետային գործընթացի ռազմավարական և բյուջետային պլանավորման փուլերը (յուրաքանչյուր փուլում կենտրոնանալով դրանց առանձնահատուկ հարցերի վրա), և բյուջեն հաստատելիս ոչ միայն ունենալ ամբողջական թարմացված ՄԺԾԾ հարկաբյուջետային և ծախսային շրջանակներ, այլ նաև տեսանելի կդարձնի այս երկու փուլերի ընթացքում տեղի ունեցող տեղաշարժերը ծախսային գնահատականների և ակնկալվող արդյունքների իմաստով։
* Ի տարբերություն նախորդ տարիների, 2026թ․ բյուջետային հայտերի հետ մեկտեղ Հայտատու մարմինները ՀՀ ՖՆ կներկայացնեն նաև 2026թ. ծախսերի այլընտրանքային՝ 5% և 10% նվազ սցենարները։ Սա հնարավորություն կտա 2026թ. պետական բյուջեին զուգահեռ մշակել նաև բյուջետային ծախսերի այլընտրանքային սցենարներ՝ տնտեսական ճգնաժամերի կամ ոչ բարենպաստ պայմաններում ծախսերի վերանայման համար և մեծացնել հանրային ֆինանսների կառավարման և բյուջետային համակարգի ընդհանուր դիմադրողականությունը:
* Ինչպես և նախորդ տարի ՄԺԾԾ հայտերը ՀՀ ՖՆ կներկայացվեն 2 փուլով, սակայն ի տարբերություն նախորդ տարվա, երբ ՄԺԾԾ հայտերի ներկայացման առաջին փուլով պահանջվում էր ՀՀ ՖՆ ներկայացնել միայն պարտադիր և շարունակական հայեցողական ծախսերի գծով հայտերը, իսկ երկրորդ փուլով՝ ոչ շարունակական հայեցողական ծախսերի և նոր նախաձեռնությունների գծով հայտերը, 2026թ. բյուջետային գործընթացի շրջանակներում Հայտատու մարմինները ՄԺԾԾ հայտերի ներկայացման առաջին փուլում ՀՀ ՖՆ կներկայացնեն գոյություն ունեցող պարտավորությունների գծով հայտերը, իսկ երկրորդ փուլում՝ նոր նախաձեռնությունների գծով հայտերը:
* Ընդ որում, առաջին փուլում գոյություն ունեցող պարտավորությունների գծով ծախսերը կներկայացվեն բազային բյուջեի տրամաբանությամբ, այսինքն՝ կներկայացվեն գոյություն ունեցող պարտավորությունների գծով ծախսերի գնահատականները՝ քաղաքականության անփոփոխ մնալու պայմաններում: Երկրորդ փուլում նոր նախաձեռնությունները կներկայացվեն տարանջատված՝ ըստ գոյություն ունեցող միջոցառումների ընդլայնումների և նոր միջոցառումների: Այս փոփոխությունը հնարավորություն կտա բազային բյուջեի ծախսերը դիտարկել քաղաքականության վերանայումներից մեկուսացված ձևով՝ բացահայտելով արդեն իսկ կայացված որոշումների ազդեցությունը հետագա տարիների ծախսերի վրա:
* 2026թ. (ներառյալ 2027-2028թթ. ընդգրկող ժամանակահատվածի) բյուջետային հայտի տրամադրման փուլում բոլոր ծախսերի գծով պետք է բացահայտվեն վերջիններիս պարտադիր կամ հայեցողական բնույթը: Նախորդ տարվա համեմատ, որոշակիորեն վերանայվել և հստակեցվել է պարտադիր ծախսերի սահմանումը:
* Վերանայվել է ծախսային առաջնահերթությունների ներկայացման պահանջները, որի նպատակով մշակվել է նոր ձևաչափ՝ համապատասխան չափորոշիչներով և ցուցումներով:
* ՄԺԾԾ փուլում հայտերում ծախսերի գծով առաջարկությունները ներկայացնել ամփոփ՝ ըստ ԲԳԿ-ի, իսկ 2026թ. (ներառյալ 2027-2028թթ. ընդգրկող ժամանակահատվածի) բյուջետային հայտի ներկայացման փուլում՝ հայտերում ծախսերի գծով առաջարկությունները ներկայացնել ինչպես ամփոփ՝ ըստ ԲԳԿ-ի, այնպես էլ բացված՝ ըստ տվյալ ոլորտում ծրագրերի միջոցառումներն իրա­կանացնող՝ ԲԳԿ չհանդիսացող կատարող մարմինների:
* Անհրաժեշտ է նկատի ունենալ, որ բոլոր Հանրային ներդրումային ծրագրերը, այդ թվում արտաքին աղբյուրներից ֆինանսավորվող, որոնք գերազանցում են 1 միլիարդ ՀՀ դրամը, կարող են ներառվել ՄԺԾԾ-ում և բյուջեում (հետևաբար նաև պետական մարմինների համապատասխան բյուջետային հայտերում), եթե դրանք ստացել են Հանրային ներդրումային կոմիտեի դրական դիրքորոշումը:

***Բյուջետային ծրագրերի շուրջ քննարկումները***

Բյուջետային գործընթացի մասնակցայնությունը բարձրացնելու նպատակով, նախատեսվում է, որ պետական մարմիններն, իրենց 2026-2028թթ. ՄԺԾԾ հայտերը ՀՀ ՖՆ ներկայացնելուն զուգահեռ պետք է դրանք հրապարակեն իրենց ինտերնետային կայքերում, հայտերի շուրջ ապահովեն քննարկումներ քաղաքացիական հասարակության կազմակերպությունների հետ և այդ քննարկումների արդյունքների վերաբերյալ ՀՀ ՖՆ ներկայացնեն տեղեկատվություն (ներառյալ ներկայացված դիտողությունների և առաջարկությունների ընդունելու կամ մերժելու վերաբերյալ ամփոփաթերթը):

2026-2028թթ. պետական միջնաժամկետ ծախսերի ծրագրի և ՀՀ 2026թ. (ներառյալ՝ 2027 և 2028թթ. ցուցանիշների կանխատեսումները) պետական բյուջեի նախագծերի մշակման աշխատանքներում, որպես մեթոդական ուղեցույց, անհրաժեշտ է առաջնորդվել ՀՀ [ՖՆ 2017թ. հունիսի 23-ի «Հայաստանի Հանրապետությունում ծրագրային բյուջետավորման համակարգի ամբողջական ներդրման ռազմավարության շրջանակներում մեթոդական ուղեցույցները հաստատելու մասին» N 311-Ա հրաման](https://minfin.am/website/images/website/iravakan_akter/hramanner/byujetayin/Hraman.pdf)ի դրույթներով: Մեթոդական ուղեցույցները հասանելի են ՀՀ ՖՆ պաշտոնական կայքէջում[[2]](#footnote-2)։ 2026-2028թթ. ՄԺԾԾ և ՀՀ 2026թ. պետական բյուջեի նախագծերը մշակելիս անհրաժեշտ է խստագույնս պահպանել վերոնշյալ մեթոդական ուղեցույցների պահանջները։

# ՄԱՍ 1.

# 2026-2028 ԹԹ. ՄԺԾԾ ԵՎ ՀՀ 2026Թ. ՊԵՏԱԿԱՆ ԲՅՈՒՋԵԻ ԿԱԶՄՄԱՆ ԳՈՐԾԸՆԹԱՑԻՆ ՎԵՐԱԲԵՐՈՂ ԸՆԴՀԱՆՈՒՐ ՏԵՂԵԿԱՏՎՈՒԹՅՈՒՆ

# 2026-2028ԹԹ. ՄԺԾԾ ՈՐՈՇՈՒՄՆԵՐԸ

2026-2028 թվականների ՄԺԾԾ մշակման գործընթացը ենթադրում է մի մեխանիզմ, որի օգնությամբ ՀՀ կառավարությունը կայացնում է ռազմավարական որոշումներ իր հարկաբյուջետային քաղաքականության վերաբերյալ: Մասնավորապես, ՄԺԾԾ գործընթացի արդյունքում կսահմանվեն.

**- Երկարաժամկետ հարկաբյուջետային սկզբունքները կամ նպատակները** այնպիսի ցուցանիշների գծով, ինչպիսիք են պետական բյուջեի եկամուտները, ծախսերը, պակասուրդի մակարդակը և պետական պարտքը:

* **Կարճաժամկետ և միջնաժամկետ հարկաբյուջետային ցուցանիշները.** հաշվի առնելով երկարաժամկետ հարկաբյուջետային քաղաքականության նպատակները, ակնկալվող եկամուտների մակարդակը և ծախսերի անհրաժեշտությունը, ՀՀ կառավարությունը կորոշի ընդհանուր ծախսերի մակարդակը (և, հետևաբար, պակասուրդը) առաջիկա բյուջետային տարվա և ՄԺԾԾ ժամանակահատվածի հաջորդ երկու տարիների համար:

**- Ռազմավարական ծախսային գերակայությունները.** ՄԺԾԾ գործընթացում ոլորտային և ծախսային գերակայությունների սահմանումը թույլ կտա, որպեսզի ՀՀ 2026թ. պետական բյուջեի նախագծի կազմման գործընթացը փոխկապակցվի մշակված՝ առկա համապատասխան քաղաքականությունների հետ։

**- Պետական մարմինների կողմից իրականացվող քաղաքականության նպատակները և դրանց իրագործման համար կիրառվող ռազմավարությունը.** ՄԺԾԾ գործընթացը հնա­րավորություն է տալիս պետական մարմիններին ներգրավվել պետության ռազմավարական նպատակների և ծրագրերի մշակման գործընթացում:

# ՀՀ 2026 ԹՎԱԿԱՆԻ ԲՅՈՒՋԵՏԱՅԻՆ ԳՈՐԾԸՆԹԱՑԻ ԺԱՄԱՆԱԿԱՑՈՒՅՑԻ ԱՄՓՈՓ ՆԿԱՐԱԳԻՐԸ, ՊԵՏԱԿԱՆ ՄԱՐՄԻՆՆԵՐԻՆ ՆԵՐԿԱՅԱՑՎՈՂ ՀԻՄՆԱԿԱՆ ՊԱՀԱՆՋՆԵՐԸ ԵՎ ԱՌԱՆՑՔԱՅԻՆ ԺԱՄԿԵՏՆԵՐԸ

|  |  |
| --- | --- |
| **Պետական մարմինների կողմից պատրաստվող փաստաթղթերը** | **Կատարման համար սահմանված ժամկետը** |
| ՀՀ վարչապետի մոտ քննարկումների անցկացման նպատակով 2026-2028 թվականների պետական բյուջեի հիմնական ցուցանիշների ուղենիշային մեծությունների գնահատականների ներկայացում (ըստ անհրաժեշտության) | մինչև 2025թ. փետրվարի 3-ը |
| 2026-2028 թվականների ՄԺԾԾ հիմնական ցուցանիշների ուղենիշային մեծությունների գնահատականների, ոլորտային ԲԳԿ-ների մասով ծախսային նախնական չափաքանակների վերաբերյալ քննարկումների արդյունքներով հայտատու մարմիններին 2026 թվականի ծախսային նախնական կողմնորոշիչ չափաքանակների տրամադրում (ըստ անհրաժեշտության) | մինչև 2025թ. փետրվարի 13-ը |
| Ըստ ՖՆ սահմանած ժամանակացույցի` Հայտատու մարմինների հետ իրենց բյուջետային ծրագրերի ռազմավարական փաստաթղթերի հետ համապատասխանության, սահմանված նպատակներին հասնելու առաջընթացի, ծրագրերի բովանդակության և կառուցվածքի, դրանց արդյունքային ցուցանիշների, ինչպես նաև դրանց ֆինանսավորման շարունակականության նպատակահարմարության հետ կապված հարցերի շուրջ ՖՆ-ում քննարկումների անցկացում | մինչև 2025թ. փետրվարի 14-ը |
| Հայտատու մարմինների (յուրաքանչյուրը՝ իրեն վերապահված իրավասության մասով, ընդ որում ՀՀ տարած­քային կառավարման մարմինները` ՀՀ տարածքային կառավարման և ենթակառուցվածքների նախարարության հետ համաձայնեցված) և ՀՀ կենտրոնական բանկի կողմից ՄԺԾԾ նախագծի հիմքում դրվող բյուջետային մուտքերի, այդ թվում՝ բյուջետային եկամուտների առանձին եկամտատեսակներից և ոչ ֆինանսական ակտիվների հետ գործառնություններից մուտքերի կանխատեսումները ներկայացնելը ՀՀ ՖՆ | մինչև 2025թ. փետրվարի 26–ը |
| Հայտատու մարմինների կողմից, առաջնորդվելով ՀՀ ՖՆ կողմից տրամադրված մեթոդական ցուցումներով՝ իրենց 2026-2028թթ. ՄԺԾԾ հայտերի մշակում և ներկայացում ՀՀ ՖՆ | մինչև 2025թ. մարտի 3–ը (բազային բյուջե)  մինչև 2025թ. մարտի 10-ը (նոր նախաձեռնությունների մասով) |
| ՄԺԾԾ նախագծի հիմքում դրվող մակրոտնտեսական ցուցանիշների և հարկաբյուջե­տային շրջանակների վերաբերյալ առաջարկություններ մշակում (քննարկելով ՀՀ կենտրոնական բանկի հետ) և ներկայացում | մինչև 2025թ․ մարտի 28-ը |
| Հայտատու մարմինների կողմից ներկայացված ՄԺԾԾ հայտերի շուրջ ՀՀ վարչապետի մոտ քննարկումների անցկացում (ըստ անհրաժեշտության) | մինչև 2025թ. մայիսի 6-ը |
| ՄԺԾԾ հայտերի շուրջ ՀՀ վարչապետի մոտ կայացած քննարկման արդյունքներով Հայտատու մարմինների ավարտուն տեսքի բերված` ՄԺԾԾ-ի հայտերի մշակում և ներկայացում (ներառյալ տարածքային կտրվածքով՝ առանձնացված ըստ Երևան քաղաքի և առանձին մարզերի) ՀՀ ՖՆ | յուրաքանչյուր քննարկումից հետո՝ 3 աշխատանքային օրվա ընթացքում |
| Հայտատու մարմինների 2026 թվականի բյուջետային հայտի՝ ներառյալ 2027-2028 թվականների թարմացված հայտերի, 2026 թվականի ծախսերի այլընտրանքային սցենարների, ինչպես նաև բյուջետային ծրագրերի նկարագրերի /անձնագրերի/ ներկայացում՝ ՀՀ ֆինանսների նախարարության ցուցումներին համապատասխան | մինչև 2025թ. հուլիսի 1-ը |
| ՀՀ կառավարության 2026 թվականի պետական բյուջեի ուղերձի մասը կազմող` 2026 թվականի սոցիալ-տնտեսական զարգացման և հարկաբյուջետային քաղաքականության հիմնական ուղղությունների մասին ՀՀ կառավարության զեկույցի՝ իրենց իրավասությանը վերաբերող համապատասխան հատվածների նախագծերի մշակում, ինչպես նաև հաստատված ՄԺԾԾ-ի 2027-2028 թվականների համար թարմացված հատվածի ներկայացում (մինչև 5 էջի սահմաններում) | մինչև 2025թ. սեպտեմբերի 2-ը |
| ՀՀ 2026թ. «Քաղաքացու Բյուջե»-ի մշակում և հանրայնացում | «Հայաստանի Հանրա­պե­տության 2026 թվա­կանի պետական բյուջեի մասին» ՀՀ օրենքի պաշ­տո­նական հրապարակումից հետո՝ մեկամսյա ժամկետում |

# ՀԱՏՈՒԿ ՑՈՒՑՈՒՄՆԵՐ ԵՎ ՕՐԵՆՍԴՐԱԿԱՆ ՀԻՄՔԵՐ` ԲՅՈՒՋԵՏԱՅԻՆ ԾԱԽՍԵՐԻ ՀԱՇՎԱՐԿՆԵՐԻ ԿԱՏԱՐՄԱՆ ՀԱՄԱՐ

Բյուջետային ծախսերի տնտեսագիտական դասակարգման հոդվածների գծով ծախսերի հաշվարկներն իրականացնելիս Հայտատու մարմինները պետք է առաջնորդվեն սույն ցուցումներին կից՝ Հավելված 14-ում նշված իրավական հիմքերով և դրանք կատարեն վերջիններիս խիստ համապատասխան:

Բյուջետային ծախսերի տնտեսագիտական դասակարգման հոդվածներով ծախսերը և դրանց գծով հաշվարկները ներկայացնելիս անհրաժեշտ է առաջնորդվել ՀՀ ֆինանսների և էկոնոմիկայի նախարարի 2007թ. հունվարի 9-ի «Հայաստանի Հանրապետության բյուջետային ու հանրային հատվածի հաշվապահական հաշվառման դասակարգումները և դրանց կիրառման ցուցումները հաստատելու մասին» N 5-Ն հրամանով:

Ընդ որում, ծախսերը տնտեսագիտական դասակարգմամբ ներկայացնելիս անհրաժեշտ է վերջիններս ներկայացնել Դաս/Կատեգորիա/Խումբ/Սինթետիկ մակարդակով:

Բյուջետային հայտերում բյուջետային ծախսերի տնտեսագիտական դասակարգման սուբսիդիաներ, դրամաշնորհներ (նվիրաբերություններ) հոդվածներով ծախսերի նախատեսման դեպքում անհրաժեշտ է հիմք ընդունել 2024թ. դեկտեմբերի 27-ի ՀՀ կառավարության «ՀՀ 2025թ. պետական բյուջեի կատարումն ապահովող միջոցառումների մասին» թիվ 2060-Ն որոշման 1.1 և 1.2 կետերով տրված սահմանումները: Ընդ որում, բյուջետային ծախսերի տնտեսագիտական դասակարգման դրամաշնորհներ հոդվածով առանց մրցույթի իրականացմամբ ծախսեր պլանավորելիս բյուջետային հայտերում անհրաժեշտ է հիմնավորել առանց մրցույթի ընթացակարգի կիրառման հատկացումների տրամադրման անհրաժեշտությունը:

Բյուջետային հայտերում բյուջետային ծախսերի տնտեսագիտական դասակարգման ապրանքների և ծառայությունների ձեռքբերման (գնման) հոդվածներով ծախսերի նախատեսման դեպքում, այդ ծախսերի հաշվարկներում ապրանքների և ծառայությունների գները հաշվարկելիս անհրաժեշտ է առաջնորդվել հետևյալ մոտեցմամբ.

* այն դեպքում, երբ տվյալ ծրագրի միջոցառման գծով համապատասխան ապրանքի կամ ծառայության ձեռքբերման համար գները սահմանվում են համապատասխան կարգավորող մարմինների կողմից, ապա այդ ապրանքի կամ ծառայության գինը որոշվում է ելնելով սահմանված սակագներից,
* այն դեպքում, երբ տվյալ ծրագրի միջոցառման գծով համապատասխան ապրանքի կամ ծառայության ձեռքբերման համար առկա են նախորդ տարիներից շարունակվող (գործող) պայմանագրեր, որոնք տարածվում են 2026թ.-ի վրա, ապա այդ ապրանքի կամ ծառայության գինը որոշվում է ելնելով համապատասխան պայմանագրերով սահմանված գներից,
* այն դեպքում, երբ տվյալ ծրագրի միջոցառման գծով համապատասխան ապրանքի կամ ծառայության ձեռքբերման համար առկա չեն 2026թ.-ի վրա տարածվող պայմանագրեր, սակայն առկա են համապատասխան (գործող) պայմանագրեր 2025թ.-ի համար, ապա այդ ապրանքի կամ ծառայության գինը որոշվում է ելնելով 2025թ. համապատասխան պայմանագրերով սահմանված գներից,
* այն դեպքում, երբ տվյալ ծրագրի միջոցառման գծով համապատասխան ապրանքի կամ ծառայության ձեռքբերման համար չկան գործող պայմանագրեր, ապա այդ ապրանքի կամ ծառայության գինը որոշվում է ելնելով 2024թ.-ի համապատասխան փաստացի գներից,
* տվյալ ծրագրի միջոցառման գծով համապատասխան ապրանքի կամ ծառայության ձեռքբերման համար գործող պայմանագրերի, սահմանված սակագների և 2024թ.-ի համապատասխան փաստացի գների վերաբերյալ տեղեկատվության բացակայության դեպքում, այդ ապրանքի կամ ծառայության գինը որոշվում է ելնելով վերջինիս վերաբերյալ ՀՀ պաշտոնական վիճակագրության կամ այլ աղբյուրների հրապարակումներում առկա տեղեկատվությունից:

Բյուջետային հայտերում բյուջետային ծախսերի տնտեսագիտական դասակարգման ցանկացած հոդվածով ծախսերի հաշվարկներին կից անհրաժեշտ է ներկայացնել հիմնավորումներ՝ հստակ նշելով այդ հոդվածով ծախսերի հաշվարկման օրենսդրական կամ կանոնակարգային հիմքերը և գնագոյացման սկզբունքները:

Պետական իշխանության մարմինների պահպանման ծախսերի հաշվարկն անհրաժեշտ է ներկայացնել սույն մեթոդական ցուցումներին կից ներկայացված հաշվարկային աղյուսակներով, որոնք զետեղված են «Կառավարման ապարատ» էլեկտրոնային պանակում:

Միաժամանակ, պետական իշխանության մարմինների համար տրանսպորտային միջոցների հատկացման, դրանց պահպանման ծախսերի նախատեսման և ծախսերի փոխհատուցման վերաբերյալ կարգավորումները սահմանվել են ՀՀ կառավարության 2023թ.-ի սեպտեմբերի 28-ի N 1666-Ն որոշմամբ (այսուհետ՝ Որոշում): Համապատասխան մարմինների պահպանման ծախսերում տրանսպորտային միջոցների պահպանման և ավտոտրանսպորտային փոխադրման ծառայությունների ձեռքբերման ծախսերը նախատեսվելու են Որոշման պահանջներին համապատասխան՝ յուրաքանչյուր մարմնի կողմից ներկայացված քանակով ավտոմեքենաների համար, բայց ոչ ավելի, քան տվյալ մարմնի համար հաստատված սահմանաքանակը:

Նոր ավտոմեքենայի պահանջի ներկայացման և տրանսպորտային միջոցների ձեռքբերման գործընթացի վերաբերյալ կարգավորումները շարադրված են Որոշման N 1 և 3 հավելվածներով սահմանված կարգերի (այսուհետ՝ Կարգ) 22-24-րդ կետերով:

Պետական իշխանության մարմինների համար տրանսպորտային միջոցների ձեռքբերման հայտերը անհրաժեշտ է ներկայացնել Կարգի 22-րդ կետին համապատասխան, մասնավորապես, ԲԳԿ-ները համապատասխան հայտերը ներկայացնում են ՀՀ ՏԿԵՆ պետական գույքի կառավարման կոմիտե (այսուհետ՝ Կոմիտե)՝ ԲԳԿ-ների կողմից բյուջետային ֆինանսավորման հայտերը ՀՀ ՖՆ ներկայացնելու ժամկետների ավարտից առնվազն 15 օր առաջ՝ սույն մեթոդական ցուցումներին կից ներկայացված՝ «5. Հայտ\_ավտոմեքենա\_մարմիններ-Պետգույք 2026» ձևաչափով:

Կարգի 23-րդ կետին համապատասխան՝ Կոմիտեն քննարկում է հայտով ներկայացված ավտոմեքենաների պահանջը և, ներկայացված հայտը Կոմիտեի հաշվեկշռում հաշվառված ավտոմեքենաների հաշվին բավարարելու անհնարինության դեպքում, համապատասխան ավտոմեքենայի ձեռքբերման հայտը ներառում է իր բյուջետային ֆինանսավորման հայտի մեջ և սահմանված ժամկետում իր ամբողջական հայտի հետ միասին ներկայացնում է ՀՀ ՖՆ՝ սույն մեթոդական ցուցումներին կից ներկայացված՝ «6. Հայտ\_ավտոմեքենա\_Պետգույք-ՖՆ 2026» ձևաչափով (ներառյալ աղյուսակ N 1 և աղյուսակ N 2):

Կարգի 24-րդ կետին համապատասխան՝ Կոմիտեն, բյուջետային հայտը սահմանված կարգով ընդունվելու դեպքում, ապահովում է ավտոմեքենաների գնման և հատկացման գործընթացի իրականացումը։

2026 թվականի բյուջետային հայտի ներկայացման համար բազային բյուջե է հանդիսանում արդեն հաստատված 2026-2028 թվականների Միջնաժամկետ ծախսային ծրագիրը: Միևնույն ժամանակ 2026 թվականի բյուջետային հայտի հետ միասին անհրաժեշտ է ներկայացնել նաև 2027 և 2028 թվականների թարմացված տվյալները:

# ՄԱՍ 2.

# 

# 2026-2028 ԹԹ. ՄԺԾԾ ԵՎ ՀՀ 2026 ԹՎԱԿԱՆԻ ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ ՀԱՅՏԵՐԻ ԿԱԶՄՄԱՆ ՑՈՒՑՈՒՄՆԵՐ

# 2026-2028 ԹԹ.ՄԺԾԾ ԵՎ ՀՀ 2026 ԹՎԱԿԱՆԻ ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ ՀԱՅՏԵՐԻ ԿԱԶՄՄԱՆ ԸՆԴՀԱՆՈՒՐ ՊԱՀԱՆՋՆԵՐ

2026-2028թթ. ՄԺԾԾ հայտի հիմնական նպատակն է ներկայացնել պետական մարմնի համակարգի (բնագավառի) միջնաժամկետ ծախ­սային քաղաքականությունը (ռազմավարությունը) հաջորդ երեք տարվա համար, իսկ 2026թ․ (ներառյալ՝ 2027 և 2028թթ. ցուցանիշների կանխատեսումները) բյուջետային ֆինանսավորման հայտի նպատակն է՝ ներկայացնել առաջիկա տարվա պետական բյուջեի ծախսային ծրագրերի և միջոցառումների մանրամասն ֆինանսական գնահատականը՝ միջնաժամկետ ծախսային քաղաքականության համատեքստում:

Ծախսային ռազմավարությունը ներառում է միջնաժամկետ հատվածում նախատեսված ծրագրերը և միջոցառումները, և թե ինչպես են դրանք նպաստելու պետական մարմնի առաքելության և նպատակների, ինչպես նաև ՀՀ կառավարության ծրագրով սահմանված նպատակների և թիրախների իրագործմանը (պահանջվող տեղեկատվությունն անհրաժեշտ է ներկայացնել նախորդ՝ հաստատված 2025-2027թթ. ՄԺԾԾ փաստաթղթի հիման վրա՝ փոփոխություններն ընդգծված տարբերակով):

ՄԺԾԾ և 2026թ. (ներառյալ՝ 2027 և 2028թթ. ընդգրկող ժամանակահատվածի) բյուջետային հայտի ներկայացման փուլում անհրաժեշտ է ներկայացնել նաև նախատեսված ծրագրերի և միջոցառումների ֆինանսական գնահատականը և հիմնավորել դրանք ոչ ֆինանսական ցուցանիշների ակնկալվող մեծությունների միջոցով, իսկ 2026թ. (ներառյալ՝ 2027 և 2028թթ. ընդգրկող ժամանակահատվածի) բյուջետային հայտի ներկայացման փուլում նաև՝ տնտեսագիտական բացվածքով ծախսերի ներկայացման միջոցով։

Հայտում ներկայացվում է պետական մարմնի կողմից իրականացվող ծրագրերի և միջոցառումների գծով 2026-2028թթ. միջնաժամկետ ծախսերի գնահատականները և 2026թ. (ներառյալ՝ 2027 և 2028թթ. ընդգրկող ժամանակահատվածի) ծախսերի հաշվարկները: Ընդ որում, բյուջետային հայտում տեղեկատվությունը պետք է ներկայացվի մանրամասն՝ պետական բյուջեի շրջանակներում պետական մարմնի կողմից իրականացման ենթակա ծրագրերի և միջոցառումների վերաբերյալ մանրամասն հաշվարկ-հիմնավորումների հետ միասին։

Հայտի շրջանակներում բյուջետային ծրագրերը և միջոցառումները, ինչպես նաև դրանց գծով արդյունքային ցուցանիշները սահմանելիս, անհրաժեշտ է առաջնորդվել սույն մեթոդական ցուցումների բաղկացուցիչ մաս հանդիսացող *«Ծրագրային բյուջետավորման ձևաչափով բյուջետային ծրագրերի և միջոցառումների սահմանման», ինչպես նաև «Ծրագրային բյուջետավորման ձևաչափով բյուջետային ծրագրերի և միջոցառումների գծով արդյունքային ցուցանիշների սահմանման» մեթոդական ձեռնարկներով*, որոնք հաստատվել են ՀՀ ՖՆ 2017թ. հունիսի 23-ի N 311-Ա հրամանով:

Ընդ որում, Հայտատու մարմիններն իրենց 2026-2028 թվականների ՄԺԾԾ հայտերը ՀՀ ՖՆ պետք է ներկայացնեն երկու փուլով.

ա) ՄԺԾԾ հայտերի ներկայացման առաջին փուլում ՀՀ ՖՆ պետք է ներկայացվեն բացառապես գոյություն ունեցող պարտավորությունների գծով ծախսերի գնահատականները միջնաժամկետ հատվածի համար: Հայտերի ներկայացման այս փուլում, գոյություն ունեցող պարտավորությունների գծով ծախսերը պետք է ներկայացվեն բազային բյուջեի տրամաբանությամբ, այսինքն՝ պետք է ներկայացվեն գոյություն ունեցող պարտավորությունների գծով ծախսերի գնահատականները՝ քաղաքականության անփոփոխ մնալու պայմաններում: Այս փուլում հայտերում չեն ներառվում նոր նախաձեռնությունների գծով ծախսերը: Սա հնարավորություն կտա գոյություն ունեցող պարտավորությունների գծով ծախսերը դիտարկել քաղաքականության վերանայումներից մեկուսացված ձևով՝ բացահայտելով արդեն իսկ կայացված որոշումների ազդեցությունը հետագա տարիների ծախսերի վրա:

բ) ՄԺԾԾ հայտերի ներկայացման երկրորդ փուլում հայտերում պետք է ներառվեն բացառապես նոր նախաձեռնությունների գծով ծախսային առաջարկները: Նոր նախաձեռնությունները պետք է ներառեն ինչպես գոյություն ունեցող պարտավորությունների ընդլայնումները, այնպես էլ նոր ծառայությունների գծով առաջարկները:

Հայտատու մարմինները 2026թ. տարեկան բյուջետային հայտերում ՀՀ ՖՆ պետք է կներկայացնեն նաև հաջորդող երկու տարիների (2027 և 2028) ծախսային գնահատականների թարմացումները: Պետական բյուջեի նախագծում (ուղերձում) բացի 2026թ. բյուջետային ծախսերից կներկայացվեն նաև հաջորդ երկու տարիների ծախսերի վերաբերյալ թարմացված տվյալները, որոնք կունենան ուղղորդիչ (ինդիկատիվ) բնույթ, այսինքն, չեն հաստատվի ՀՀ ԱԺ կողմից: Այս փոփոխությունները ոչ միայն հնարավորություն կտան 2026թ. բյուջեն դիտարկել ամբողջական թարմացված ՄԺԾԾ հարկաբյուջետային և ծախսային շրջանակների ներքո, այլ նաև տեսանելի կդարձնեն ՄԺԾԾ և տարեկան բյուջեի փուլերի ընթացքում տեղի ունեցող տեղաշարժերը ծախսային գնահատականների և ակնկալվող արդյունքների իմաստով։

Ի տարբերություն նախորդ տարիների, 2026թ․ բյուջետային հայտերի հետ մեկտեղ Հայտատու մարմինները ՀՀ ՖՆ կներկայացնեն նաև 2026թ-ի ծախսերի այլընտրանքային՝ 5% և 10% նվազ սցենարները։ Սա հնարավորություն կտա 2026թ. պետական բյուջեին զուգահեռ մշակել նաև բյուջետային ծախսերի այլընտրանքային սցենարներ՝ տնտեսական ճգնաժամերի կամ ոչ բարենպաստ պայմաններում ծախսերի վերանայման համար և մեծացնել հանրային ֆինանսների կառավարման և բյուջետային համակարգի ընդհանուր դիմադրողականությունը:

Պետական մարմնի ՄԺԾԾ և բյուջետային ֆինանսավորման հայտերը համապատասխան փուլերում ՀՀ ՖՆ է ներկայացվում մեկ ամբողջական փաստաթղթի տեսքով` հայտատուի ղեկավարի կողմից ստորագրված ուղեկցող գրությամբ: Հաջորդիվ ներկայացված է 2026-2028թթ. ՄԺԾԾ և 2026թ. բյուջետային ֆինանսավորման հայտերի օրինակելի ձևը՝ համապատասխան հավելվածներով և լրացման մանրամասն ցուցումներով:

## 

# 2024-2026ԹԹ ՄԺԾԾ (ՆԵՐԱՌՅԱԼ 2024Թ ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ) ՀԱՅՏԻ ՕՐԻՆԱԿԵԼԻ ՁԵՎ

**2026-2028 ԹՎԱԿԱՆՆԵՐԻ ՄԺԾԾ ԵՎ 2026 ԹՎԱԿԱՆԻ ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ ՀԱՅՏԻ**

**ՕՐԻՆԱԿԵԼԻ ՁԵՎ**

2026-2028 ԹՎԱԿԱՆՆԵՐԻ ՄԻՋՆԱԺԱՄԿԵՏ ԾԱԽՍԱՅԻՆ ԾՐԱԳՐԻ ԵՎ ՀՀ 2026 ԹՎԱԿԱՆԻ

ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ ՀԱՅՏ

|  |  |
| --- | --- |
| Պետական մարմինը՝ | *<Լրացնել պետական մարմնի անվանումը>*[[3]](#footnote-3) |
| **Հայտի հաստատման ամսաթիվը**՝ | *<Լրացնել հայտի հաստատման ամսաթիվը>* |

# 1. ՆՊԱՏԱԿՆԵՐԸ ԵՎ ԹԻՐԱԽՆԵՐԸ ՄԺԾԾ ԺԱՄԱՆԱԿԱՀԱՏՎԱԾՈՒՄ

*Ներկայացնել ՄԺԾԾ ժամանակահատվածում պետական մարմնի պատասխանատվության ներքո գտնվող բնագավառներում քաղաքականության հիմնական նպատակները և թիրախները: Նպատակները սահմանելիս անհրաժեշտ է նկատի ունենալ, որ այդ նպատակները պետք է կապվեն ՄԺԾԾ ժամանակահատվածում պետական մարմնի կողմից իրականացվող բյուջետային ծրագրերի հետ և բխեն ՀՀ կառավարության քաղաքականության ընդհանուր նպատակներից և թիրախներից՝ մասնավորապես, ՀՀ կառավարության ծրագրից և ոլորտային ռազմավարական փաստաթղթերից:*

*Նպատակները պետք է լինեն շարունակական ու կայուն` առնվազն միջնաժամկետ հատվածում, իսկ դրանց ձևակերպումը պետք է լինի հստակ և հնարավորինս սեղմ` 1 նախադասությամբ: Հնարավորության սահմաններում յուրաքանչյուր նպատակի նկարագրության հետ միասին պետք է ներկայացվեն նաև դրանց գծով վերջնական արդյունքի չափորոշիչներ և թիրախային ցուցանիշներ:*

*Անհրաժեշտ է ներկայացնել նաև այդ նպատակների հետ կապված բյուջետային ծրագրերի կապը ՄԱԿ-ի «Կայուն զարգացման 2030 օրակարգում» ներառված կայուն զարգացման նպատակների և դրանց գծով սահմանված գլոբալ ցուցանիշների հետ: ՄԱԿ-ի կայուն զարգացման նպպատակների և գլոբալ ցուցանիշների վերաբերյալ մանրամասն տեղեկատվությունն առկա է ՄԱԿ-ի պաշտոնական ինտերնետային կայքում` հետևյալ հղումով (https://armenia.un.org/hy):*

*Քաղաքականության նպատակների և թիրախների մասին տեղեկատվությունն անհրաժեշտ է տրամադրել սույն ցուցումների Հավելված 3-ի Մաս 3-ում ներկայացված աղյուսակի տեսքով*

*Հայտի այս հատվածը չպետք է գերազանցի 3 էջի սահմանները և պետք է ներկայացվի նախորդ՝ հաստատված 2025-2027թթ. ՄԺԾԾ փաստաթղթի հիման վրա՝ փոփոխություններն ընդգծված տարբերակով:*

# 2. ԾԱԽՍԱՅԻՆ ԳԵՐԱԿԱՅՈՒԹՅՈՒՆՆԵՐԸ ՄԺԾԾ ԺԱՄԱՆԱԿԱՀԱՏՎԱԾՈՒՄ

*Ներկայացնել ոլորտային քաղաքականության նպատակների և թիրախների ապահովման նպատակով ՄԺԾԾ ժամանակահատվածում պետական մարմնի կողմից իրականացվող հիմնական ծախսային ուղղությունները և դրանց գերակայությունները/առաջնահերթությունները:*

*Անհրաժեշտ է նկատի ունենալ, որ ծախսային գերակայությունների/առաջնահերթությունների սահմանումը ենթադրում է, որ ՄԺԾԾ ժամանակահատվածում բնագավառին հատկացվելիք լրացուցիչ միջոցներն առաջին հերթին բաշխվելու են առավել գերակա ուղղությունների միջև:*

*Այդ նպատակով, անհրաժեշտ է ՄԺԾԾ ժամանակահատվածում բնագավառում իրականացվելիք ծախսերը դասակարգել ըստ դրանց գերակայությունների և ներկայացնել ըստ գերակայությունների նվազման հաջորդականության:*

*Անհրաժեշտ է հիմնավորել գերակայությունների սահմանման տրամաբանությունը՝ այդ թվում սահմանված նպատակների և թիրախների ապահովման նպատակով լուծման կամ կարգավորման ենթակա խնդիրների առաջնահերթությամբ, որոնք իրենց հերթին պետք է հիմնավորվեն ՀՀ կառավարության ոլորտային քաղաքականության միտումներով:*

*Հայտատու մարմիններն ի լրումն վերոհիշյալ տեղեկատվության, պետք է ներկայացնեն նաև ՄժԾԾ հատվածում պետական մարմնի պատասխանատվության ներքո գտնվող բնագավառ(ներ)ի գծով կառավարության ծախսային քաղաքականության հակիրճ շարադրանքը՝ սույն ցուցումներին կից՝ Հավելվածն 12-ով ներկայացված ձևաչափին համապատասխան: Հայտի այս հատվածը չպետք է գերազանցի 2 էջի սահմանները և պետք է ներկայացվի հաստատված՝ նախորդ 2025-2027թթ․ ՄԺԾԾ փաստաթղթի համապատասխան բաժնի հիման վրա՝ փոփոխություններն ընդգծված տարբերակով։*

# 

# 3. ՄԺԾԾ ԺԱՄԱՆԱԿԱՀԱՏՎԱԾՈՒՄ ԻՐԱԿԱՆԱՑՎԵԼԻՔ ԾԱԽՍԱՅԻՆ ԾՐԱԳՐԵՐԸ

3.1. Գոյություն ունեցող ծախսային պարտավորություններ և բազային բյուջեի գնահատում

*Սույն փաստաթղթի իմաստով գոյություն ունեցող ծախսային պարտավորություններ են համարվում «ՀՀ 2025թ. պետական բյուջեի մասին[[4]](#footnote-4)» ՀՀ օրենքով հաստատված ծախսային պարտավորությունները։*

*Հայտի այս բաժնում անհրաժեշտ է համառոտ նկարագրել, թե ինչպես են գոյություն ունեցող ծրագրերը/միջոցառումները (ծախսային պարտավորությունները) նպաստում ընդհանուր նպատակների և գերակայու­թյունների իրականացմանը: Այդ նպատակով անհրաժեշտ է նկարագրել ծրագրերից յուրաքանչյուրի գծով նպատակները և թիրախային վերջնական արդյունքները և թե ինչպես են դրանք նպաստելու ՀՀ կառավարության ծրագրով և ՀՀ ռազմավարական փաստաթղթերով սահմանված ՀՀ կառավարության քաղաքականության կոնկրետ նպատակների և թիրախների ապահովմանը: Անհրաժեշտ է նաև ներկայացնել դրանց կապը ՄԱԿ-ի «Կայուն զարգացման 2030 օրակարգում» ներառված կայուն զարգացման նպատակների և դրանց գծով սահմանված գլոբալ ցուցանիշների հետ, որը պետք է լրացվի Հավելված 3-ի Մաս 3-ում ներկայացված աղյուսակի տեսքով՝ նախորդ հաստատված 2025-2027թթ. ՄԺԾԾ փաստաթղթի հիման վրա՝ փոփոխություններն ընդգծված տարբերակով։*

***Բազային բյուջեի գնահատում***

*Բազային բյուջեն գոյություն ունեցող պարտավորությունների գծով ծախսերն են գործող օրենսդրության և քաղաքականությունների անփոփոխ լինելու պայմաններում: Այլ կերպ ասած, միջնաժամկետ հատվածում բազային բյուջեի գնահատականը (կամ կանխատեսումը) արտացոլում է դիտարկվող ժամանակահատվածի յուրաքանչյուր տարվա համար գոյություն ունեցող պարտավորությունների գծով ծախսերի գնահատականը՝ գոյություն ունեցող պարտավորությունների հիմքում դրված օրենսդրության և քաղաքականությունների շարունակման կամ անփոփոխ մնալու պայմաններում՝ ճշգրտված պահանջարկով և գներով պայմանավորված բնականոն փոփոխություններով։ 2026թ. բյուջետային գործընթացի շրջանակներում բազային տարի է համարվում 2025 թվականը, իսկ գոյություն ունեցող պարտավորություններ են համարվում «ՀՀ 2025թ. պետական բյուջեի մասին» ՀՀ օրենքով հաստատված ծախսային պարտավորությունները։*

*Այն միջոցառումների համար, որոնք իրենց յուրահատկությունից ելնելով իրականացվում են մի քանի տարին մեկ և 2026-2028 միջնաժամկետ կտրվածքով նախատեսվում է տվյալ միջոցառման իրականացում, գոյություն ունեցող ծախսային պարտավորության համար հիմք է ընդունվում այն տարվա ծախսերը, որի ընթացքում վերջին անգամ իրականացվել է միջոցառումը:*

*Գոյություն ունեցող ծախսային պարտավորությունների գծով ծախսերի հաշվարկներն իրականացվում են հետևյալ հաջորդական փուլերով.*

***1․ Գոյություն ունեցող ծախսային պարտավորությունների գնահատում****՝ հիմք ընդունելով այդ ծախսերի գծով 2024թ. փաստացի տարեկան կատարողականը, ինչպես նաև Հայտատուից անկախ պատճառներով ծախսային գործոնների փոփոխությամբ պայմանավորված ազդեցությունները ծախսերի մեծության վրա՝ առանց ոլորտում օրենսդրության և քաղաքականության փոփոխության:*

*Այդ առումով, որպես ծախսային գործոններ պետք է դիտարկվեն այն գնային և ոչ գնային գործոնները, որոնց վերաբերյալ արված ենթադրություններում (կանխատեսվող ցուցանիշներում) հայտատուից* ***անկախ պատճառներով*** *տեղի են ունեցել այնպիսի փոփոխություններ, որոնք չեն հանգեցնում գոյություն ունեցող ծախսային ծրագրերի միջոցառումների (ծառայությունների) և/կամ շահառուների շրջանակի փոփոխության, սակայն հանգեցնում են այդ ծրագրերի/միջոցառումների գծով ծախսերի մեծության փոփոխության:*

*Գոյություն ունեցող ծախսային պարտավորությունների գնահատման համար որպես ծախսային գործոններ են դիտարկվում նաև հայտատուից անկախ պատճառով առաջացած (ի հայտ եկած) այն գործոնները, որոնք հանգեցնում են ծրագրի միջոցառումների (ծառայությունների) և/կամ շահառուների շրջանակի նվազեցմանը:*

*Կապիտալ բնույթի միջոցառումների գծով գոյություն ունեցող պարտավորություններ են համարվում.*

*ա/ հանրային ներդրումային ծրագրերի կամ արտաքին աջակցությամբ իրականացվող, գոյություն ունեցող (2025թ. պետական բյուջեի մասին օրենքով հաստատված) միջոցառումների պարագայում՝ այդ ծրագրերի/միջոցառումների նախագծանախահաշվային փաստաթղթերով կամ կնքված համաձայնագրերով՝ համապատասխան ժամանակահատվածի համար նախատեսված ծախսերը,*

*բ/ ավարտի ժամկետ չունեցող՝ շարունակական կապիտալ միջոցառումների դեպքում (օրինակ՝ ճանապարհների հիմնանորոգում կամ միջին նորոգում, պետական մարմինների կարողությունների զարգացում և տեխնիկական հագեցվածություն և այլն)՝ գոյություն ունեցող (2025թ. պետական բյուջեի մասին օրենքով հաստատված) ծախսերը՝ բազային տարվա արդյունքային ցուցանիշների պահպանման պայմաններում:*

*Հայտատու մարմինների կողմից ներկայացվող այն առաջարկները, որոնք իրենց մեջ պարունակում են բազային բյուջեի նկատմամբ ծախսերի այնպիսի աճ, որոնք պայմանավորված չեն Հայտատուից անկախ գնային և ոչ գնային գործոնների փոփոխությամբ, սահմանված չեն նորմատիվ իրավական ակտով, այլ պարզապես* ***ենթադրում են ծախսային տարրի մեծության փոփոխության հայեցողական առաջարկ (օրինակ՝ գործող հաստիքների թվաքանակի ավելացում կամ աշխատավարձերի բարձրացում, որը պայմանավորված չի վերջինիս բնականոն աճով), չպետք է ներկայացվեն գոյություն ունեցող ծախսային պարտավորությունների գնահատման փուլում՝ որպես բազային բյուջեի մաս, այլ պետք է ներկայացվեն որպես նոր նախաձեռնություններ (գործող միջոցառման ընդլայնման առաջարկ), քանի որ այս պարագայում ըստ էության առաջարկվում է վերանայել ծախսային քաղաքականության շուրջ արդեն իսկ կայացված որոշումները:***

***2. Գոյություն ունեցող ծախսային պարտավորությունների գծով ծախսային խնայողությունների ուղղությամբ առաջարկների ներկայացում*** *և դրա հիման վրա գոյություն ունեցող (1-ին փուլում գնահատված) ծախսային պարտավորությունների վերանայում:*

*Բոլոր հայտատու մարմինները պետք է միջոցներ ձեռնարկեն իրենց կողմից իրականացվող բյուջետային ծրագրերի միջոցառումների ծախսային արդյունավետության բարձրացման ուղղությամբ:*

*Այդ նպատակով, հայտերում պետք է ներկայացվեն նաև առաջարկներ ծախսային խնայողությունների վերաբերյալ:*

*Սույն փաստաթղթի իմաստով գոյություն ունեցող ծախսային պարտավորությունների գծով ծախսային խնայողություն է համարվում համապատասխան միջոցառումների իրականացման նպատակով ծախսվող ֆինանսական միջոցների նվազեցումը՝ այդ միջոցառումների գծով քանակական և որակական ցուցանիշների անփոփոխ մնալու պայմաններում, որը հետևանք է այդ միջոցառումների շրջանակներում ապրանքների արտադրության, ծառայությունների մատուցման և այլ միջամտությունների իրականացման նպատակով կիրառվող ռեսուրսների և դրանց սպառման մակարդակների փոփոխության:*

*Ընդ որում, խնայողություններ չեն համարվում ծախսվող ֆինանսական միջոցների նվազեցումները, որոնք պայմանավորված են միջոցառման շրջանակներում սպառվող ռեսուրսների գների իջեցմամբ (կամ վերանայմամբ) կամ միջոցառման գծով արդյունքային (քանակական, որակական և այլ) ցուցանիշների կրճատմամբ (նվազեցմամբ):*

*Գոյություն ունեցող պարտավորությունների գծով ծախսային խնայողության վերաբերյալ առաջարկները կարող են վերաբերվել կիրառվող ռեսուրսների սպառման ծավալների փոփոխությանը (օրինակ՝ օգտագործվող թղթի ծավալների կրճատում ի հաշիվ էլեկտրոնային նամակագրության ներդրման), կիրառվող ռեսուրսների տեսակներում (համախմբությունում) փոփոխությանը, ինչպես նաև արտադրելու կամ գնելու այլընտրանքի կիրառմանը, որոնք հանգեցնում են այդ միջոցառումների գծով ծախսերի նվազեցման:*

*Հայտատու մարմինները գոյություն ունեցող պարտավորությունների գծով ծախսային խնայողությունների վերաբերյալ առաջարկությունները յուրաքանչյուր միջոցառման գծով պետք է ներկայացնեն սույն մեթոդական ցուցումներին կից Հավելված 1-ով ներկայացված ձևաչափին համապատասխան:*

*Գոյություն ունեցող ծրագրերի/միջոցառումների (ծախսային պարտավորությունների) գծով ծախսակազմումներն (ծախսերի մանրամասն հաշվարկներն) ու հիմնավորումներն ըստ առանձին գործոնների անհրաժեշտ է ներկայացնել սույն ցուցումներին առանձին առդրված ծախսերի հաշվարկների մանրամասն ձևաչափերին համապատասխան: Գոյություն ունեցող բոլոր ծրագրերի/միջոցառումների (ծախսային պարտավորությունների) գծով ՄԺԾԾ ժամանակահատվածում իրականացվելիք ծախսերն ու ակնկալվող արդյունքներն անհրաժեշտ է ներկայացնել նաև ամփոփ տեսքով՝ սույն ցուցումներին կից՝ Հավելված 3-ի Մաս 2-ում ներկայացված ձևաչափերին համապատասխան: Հավելված 3-ի Մաս 2-ում ներկայացված ձևաչափը լրացվում է և՛ ՄԺԾԾ և՛ 2026թ. բյուջետաին հայտի փուլերում, բացառությամբ ծախսային խնայողությունների մասի, որը լրացվում է միայն 2026թ. բյուջետային հայտի ներկայացման փուլում:*

*Ծրագրերի/միջոցառումների գծով ծախսերն ըստ բյուջետային ծախսերի տնտեսագիտական և գործառական դասակարգումների մանրամասների անհրաժեշտ է ներկայացնել սույն ցուցումներին կից՝ Հավելված 4-ում ներկայացված ձևաչափին համապատասխան, 2026 թվականի բյուջետային հայտի ներկայացման փուլում: Եթե ՄԺԾԾ 1-ին, բազային բյուջեի ներկայացման փուլում գոյություն ունեցող միջոցառման մասով նախատեսվում է 2025 թվականի պետական բյուջեով հաստատված տնտեսագիտական հոդվածի փոփոխություն, ապա այդ մասին կատարվում է նշում Հավելված 3 Մաս 2-ով սահմանված ձևաչափի վերջին սյունակում:*

*Բոլոր գոյություն ունեցող ծրագրերը/միջոցառումները (ծախսային պարտավորությունները) անհրաժեշտ է ներկայացնել ըստ դրանց ֆինանսավորման առաջնահերթությունների սույն ցուցումներին կից Հավելված 16-ով սահմանված ձևաչափին համապատասխան: Անհրաժեշտ է նկատի ունենալ, որ ծրագրերի/միջոցառումների (ծախսային պարտավորությունների) ֆինանսավորման առաջնահերթությունների սահմանումը ենթադրում է, որ ՄԺԾԾ ժամանակահատվածում բնագավառին հատկացվելիք լրացուցիչ միջոցներն առաջին հերթին բաշխվելու են առավել առաջնահերթ ծրագրերի/միջոցառումների միջև: Վերջիններս պետք է ներկայացվեն կոնկրետ միջոցառումների տեսքով, ըստ առաջնահերթությունների նվազման հաջորդականության: Միաժամանակ, հարկ է նկատի ունենալ, որ ծախսերի կրճատման անրաժեշտության դեպքում առավել ցածր առաջնահերթություն ունեցող միջոցառումները կարող են ֆինանսավորվել միայն պետական բյուջեում լրացուցիչ ֆինանսական միջոցների առկայության պայմաններում և կներառվեն տվյալ տարվա պետական բյուջեի լրացուցիչ միջոցների հաշվին ֆինանսավորման ենթակա առաջնահերթ ծախսային ուղղությունները սահմանող հավելվածում:*

*Գոյություն ունեցող ծրագրերի/միջոցառումների համար նշված ձևաչափերն օգտագործելիս դրանցում չպետք է ներառվեն նոր նախաձեռնությունների գծով (ներառյալ՝ քաղաքականության փոփոխությամբ պայմանավորված) ծախսերը:*

3.2. Նոր նախաձեռնություններ

*Սույն փաստաթղթի իմաստով նոր նախաձեռնություններ են համարվում այն ծախսային առաջարկները, որոնք վերաբերվում են գոյություն ունեցող («ՀՀ 2025թ պետական բյուջեի մասին» ՀՀ օրենքով հաստատված) ծախսային պարտավորությունների գծով ծրագրերի/միջոցառումների (օրինակ՝ ծառայությունների, տրանսֆերտների) շրջանակի և/կամ շահառուների շրջանակի ընդլայնմանը` այսինքն, երբ հաստատված ծառայությունների շրջանակից դուրս առաջարկվում է մատուցել նոր ծառայություններ և/ կամ հաստատված ծառայությունները տարածել շահառուների նոր խմբերի վրա: Նոր նախաձեռնություններն ըստ էության ենթադրում են գոյություն ունեցող պարտավորությունների հիմքում դրված օրենսդրության կամ քաղաքականությունների փոփոխություն:*

*Նոր նախաձեռնություններն ըստ քաղաքականության փոփոխության բնույթի դասակարգվում են երկու խմբերում.*

*ա/* ***Գոյություն ունեցող պարտավորությունների ընդլայնում*** *են համարվում այն նոր նախաձեռնությունները, որոնք ենթադրում են գոյություն ունեցող պարտավորությունների գծով շահառուների շրջանակի ընդլայնում: Այսինքն, այս դեպքում առաջարկվում է գոյություն ունեցող միջոցառումները (ծառայություններ, տրանսֆերտներ և այլն) տարածել շահառուների նոր խմբերի վրա: Գոյություն ունեցող պարտավորությունների ընդլայնումները, բյուջետային դասակարգումների տեսանկյունից, որպես կանոն դիտարկվում են որպես գոյություն ունեցող միջոցառումներում կատարվող փոփոխություններ, սակայն առանձին դեպքերում դրանք կարող են ներկայացվել նաև որպես ամբողջությամբ նոր (մինչ այդ գոյություն չունեցող) միջոցառումներ:*

*Հայտատու մարմինների կողմից ներկայացվող այն առաջարկները, որոնք իրենց մեջ պարունակում են բազային բյուջեի նկատմամբ ծախսերի այնպիսի աճ, որոնք պայմանավորված չեն Հայտատուից անկախ գնային և ոչ գնային գործոնների փոփոխությամբ, սահմանված չեն նորմատիվ իրավական ակտով, այլ պարզապես* ***ենթադրում են ծախսային տարրի մեծության փոփոխության հայեցողական առաջարկ (օրինակ՝ գործող հաստիքների թվաքանակի ավելացում կամ աշխատավարձերի բարձրացում, որը պայմանավորված չի վերջինիս բնականոն աճով), պետք է ներկայացվեն որպես նոր նախաձեռնություններ (գործող միջոցառման ընդլայնման առաջարկ), քանի որ այս պարագայում ըստ էության առաջարկվում է վերանայել ծախսային քաղաքականության շուրջ արդեն իսկ կայացված որոշումները:***

*բ/* ***Նոր ծառայություններ*** *են համարվում այն նոր նախաձեռնությունները, որոնք ենթադրում են գոյություն ունեցող պարտավորություններից դուրս ամբողջությամբ նոր միջոցառումների (ծառայություններ, տրանսֆերտներ և այլ) իրականացում: Նոր ծառայությունները, բյուջետային դասակարգումների տեսանկյունից, որպես կանոն դիտարկվում են որպես ամբողջությամբ նոր (մինչ այդ գոյություն չունեցող), առանձին միջոցառումներ:*

*Վերոհիշյալ երկու խմբերում դասվող յուրաքանչյուր նոր նախաձեռնության մասով անհրաժեշտ է համառոտ նկարագրել ծախսային նոր նախաձեռնությունները և ինչպես են դրանք նպաստելու պետական մարմնի առաքելության, ընդհանուր նպատակների և գերակայությունների իրագործմանը: Այդ նպատակով անհրաժեշտ է նկարագրել նոր նախաձեռնություններից բխող ծրագրերից/միջոցառումներից յուրաքանչյուրի գծով նպատակները և թիրախային վերջնական արդյունքները և թե ինչպես են դրանք նպաստելու ՀՀ կառավարության ծրագրով սահմանված կոնկրետ նպատակների և քաղաքականության թիրախների ապահովմանը:*

*Այն դեպքում, երբ նոր նախաձեռնությունն առնչվում է միջոլորտային (խաչվող) առանձին քաղաքականությունների նպատակների հետ, ինչպիսիք են (i) գենդերային քաղաքականությունը և (ii) կլիմայի փոփոխության մեղմմանն և հարմարվողականությանն ուղղված ծրագրերը, և ԼՂ բռնի տեղահանվածներին աջակցության ծրագրերը, անհրաժեշտ է նկարագրել, թե նոր նախաձեռնության շրջանակներում իրականացվող միջոցառումն ինչպես է նպաստելու համապատասխան քաղաքականության նպատակ(ներ)ի իրագործմանը: Դրանք այն քաղաքականություններն են, որոնց արդյունքներն ու դրանց շրջանակներում իրականացվող միջոցառումներն առնչվում են մեկից ավելի ոլորտների, նպատակների և գերատեսչությունների հետ և առկա ծրագրային կառուցվածքը հնարավորություն չի տալիս արդյունավետ կերպով առանձնացնել այդ քաղաքականություններին ուղղված ծախսերը:*

*Գոյություն ունեցող պարտավորությունների ընդլայնման պարագայում ծախսակազմման/ծախսերի հաշվարկման նպատակով կարող են կիրառվել գոյություն ունեցող համապատասխան պարտավորության ծախսերի հաշվարկման նպատակով կիրառվող ծախսակազմման ձևաչափերը:*

*Անհրաժեշտ է բացատրել, թե նոր նախաձեռնությունների իրականացումը ինչ նոր բյուջետային ծրագիր (ծրագրեր) և միջոցառումներ կպահանջի կամ գոյություն ունեցող ծառայությունների գծով ինչ նոր շահառուների խմբեր կընդգրկի: Պետք է նկարագրել նաև, թե ինչպես են դրանք նպաստելու պետական մարմնի առաքելության և ՀՀ կառավարության ընդհանուր նպատակների և գերակայությունների իրագործմանը (կատարել հղումներ համապատասխան փաստաթղթերին): Եթե նոր նախաձեռնությունները պայմանավորված են օրենսդրության փոփոխությամբ կամ ռազմավարական և քաղաքական որոշումներով, ապա անհրաժեշտ է հղում կատարել համապատասխան փաստաթղթերին (դրույթներին):*

*Այն դեպքերում, երբ նախատեսվում է նոր ծրագրի իրականացում (այլ ոչ թե գոյություն ունեցող ծրագրերի ընդլայնում), ապա անհրաժեշտ է մանրամասն շարադրել այն ենթադրությունները, որոնք հիմնավորում են տվյալ որոշումը:*

*Եթե նախատեսվում է նոր նախաձեռնություն գործող պարտավորությունների դադարեցման կամ կրճատման հաշվին, սակայն պահանջվում է համապատասխան նոր իրավական հիմքերի ստեղծում և չի կարող կատարվել միայն պետական մարմնին գործող օրենսդրությամբ վերապահված իրավասության շրջանակներում իրականացվող ներքին ընթացակարգերի միջոցով, ապա անհրաժեշտ է ներկայացնել համապատասխան բացատրություններ և հիմնավորումներ:*

*Նոր նախաձեռնություններից յուրաքանչյուրի վերաբերյալ տեղեկատվությունը պետք է ներկայացնել առանձին տեսքով` սույն ցուցումներին կից՝ Հավելված 2-ի Ձևաչափ 2-ում ներկայացված ձևաչափին համապատասխան (յուրաքանչյուր նոր նախաձեռնության համար անհրաժեշտ է կրկնօրինակել Հավելված 2-ի Ձևաչափ 2-ը):*

*Նոր նախաձեռնությունների (ներառյալ այլընտրանքների) գծով ծախսակազմումներն անհրաժեշտ է իրականացնել սույն ցուցումների բաղկացուցիչ մաս հանդիսացող «Բյուջետային ծրագրերի ծախսակազմման ընդհանուր ուղեցույցներին» համապատասխան: Մասնավորապես ծախսակազմումն իրականացնելիս անհրաժեշտ է հստակ ներկայացնել համապատասխան այլընտրանքներից յուրաքանչյուրի գծով ծախսերի օբյեկտները, առնչվող ծախսերն ու դրանց դասակարգումները և ծախսերի վերգրման համար կիրառվող մոտեցումները: Ծախսակազմման փաստաթղթերը/ֆայլերը պետք է հանդիսանան հայտի բաղկացուցիչ մասը և հայտի հետ միասին սահմանված կարգով ներկայացվեն ՀՀ ՖՆ:*

*Այն դեպքերում, երբ նոր նախաձեռնությունների գծով ենթադրվում է ծառայությունների կամ շահառուների փոքր շրջանակի համար փորձնական ծրագրերի իրականացում, ապա հայտում անհրաժեշտ է կատարել նշում այդ մասին:*

*Նոր նախաձեռնությունների գծով ծախսերի վերաբերյալ անհրաժեշտ է ներկայացնել ամփոփ տեղեկատվություն սույն ցուցումների Հավելված 2-ի Ձևաչափ 1 –ում ներկայացված աղյուսակին համապատասխան: Հավելված 2-ի Ձևաչափ 2 -ում ներկայացված նոր նախաձեռնությունների վերաբերյալ տեղեկատվությունն անհրաժեշտ է ներկայացնել ըստ դրանց ֆինանսավորման առաջնահերթությունների:*

*Ծրագրերի/միջոցառումների գծով ամփոփ ծախսերն ըստ բյուջետային ծախսերի տնտեսագիտական և գործառական դասակարգումների մանրամասների անհրաժեշտ է ներկայացնել՝ սույն ցուցումներին կից՝ Հավելված 4-ի ձևաչափերին համապատասխան 2026 թվականի (ներառյալ՝ 2027 և 2028 թվականների)* *բյուջետային հայտի ներկայացման փուլում՝ ՄԺԾԾ հաստատումից հետո՝ մինչև 2025 թվականի հուլիսի 1-ը: Նոր նախաձեռնությունների համար նշված ձևաչափերն օգտագործելիս դրանցում չպետք է ներառվեն գոյություն ունեցող ծրագրերի/միջոցառումների (ծախսային պարտավորությունների) գծով ծախսերը:*

*Անհրաժեշտ է թվարկել նոր նախաձեռնությունների ֆինանսավորման հավանական այլընտրանքային աղբյուրները` այլ աղբյուրներ կամ խնայողություններ այլ ծրագրերից: Ֆինանսավորման այլ հավանական աղբյուրի առկայության կամ այլ ծրագրերում խնայողություններ ակնկալելու դեպքում, այդ տեղեկատվությունն անհրաժեշտ է ներկայացնել առանձին աղյուսակում` սույն ցուցումներին կից Հավելված 2-ի Ձևաչափ 2 -ում:*

*Կապիտալ ծախսերի գծով նոր նախաձեռնություններ են հանդիսանում այն ծախսային առաջարկները, որոնք ներառված չեն գոյություն ունեցող պարտավորություններում: Օրինակ, եթե բազային կամ դրան նախորդող տարիներին միջոցներ են նախատեսվել որևէ կապիտալ միջոցառման նախագծանախահաշվային փաստաթղթերի մշակման համար և ՄԺԾԾ/բյուջետային հայտի ներկայացման պահին առկա են համապատասխան նախագծանախահաշվային փաստաթղթերը և վերջիններիս գծով դրական փորձագիտական եզրակացությունները, սակայն բուն շինարարական աշխատանքների ծախսերի ֆինանսավորման համար բազային բյուջեում/գոյություն ունեցող պարտավորություններում գումարներ նախատեսված չեն, ապա համապատասխան շինարարական աշխատանքների ֆինանսավորման գծով ծախսային առաջարկներն հայտում պետք է ներկայացվեն որպես նոր նախաձեռնություններ:*

*Անհրաժեշտ է նկատի ունենալ, որ արտաքին աղբյուրների հաշվին իրականացվող վարկային և դրամաշնորհային ծրագրերի գծով նոր նախաձեռնությունները այլ հավասար պայմաններում ՄԺԾԾ փաստաթղթում չեն կարող են ներառվել (հետևաբար, ՄԺԾԾ հայտում չպետք է ներկայացվեն) առանց այդ ծրագրերի գծով դոնորների հետ սկսված բանակցությունները և ձեռք բերված պայմանավորվածությունները հավաստող տեղեկատվության առկայության, իսկ 2026 թվականի պետական բյուջեում այդ ծրագրերն այլ հավասար պայմաններում կարող ներառվել բացառապես ստորագրված վարկային կամ դրամաշնորհային համաձայնագրերի առկայության պայմաններում:*

3.3. Պարտադիր և հայեցողական ծախսերը

***2026թ.*** (*ներառյալ՝ 2027 և 2028 թվականների)* ***բյուջետային հայտի ներկայացման փուլում՝*** *գոյություն ունեցող պարտավորությունների և նոր նախաձեռնությունների վերաբերյալ տեղեկատվությունը ներկայացնելիս անհրաժեշտ է բացահայտել այդ միջոցառումների շրջանակներում իրականացվող ծախսերի հիմքում դրված պարտավորությունների պարտադիր կամ հայեցողական բնույթը:*

1. ***Պարտադիր ծախսերին դասվող միջոցառումներ***

*Պարտադիր ծախսեր են հանդիսանում ՀՀ օրենքներով և միջազգային պայմանագրերով սահմանված՝ պետության կողմից ապրանքների տրամադրման, ծառայությունների մատուցման կամ պետության միջամտության այլ ձևերի հետ կապված պարտավորությունների իրականացման համար պահանջվող ծախսերը:* *Ծախսերի պարտադիր լինելու հանգամանքը որոշվում է ՀՀ կառավարության համար այդ ծախսերի հիմքում դրվող պարտավորություններն իրականացնելու (ծառայությունները մատուցելու, տրանսֆերտները հատկացնելու և այլն) և դրա նպատակով բյուջետային ծախսեր նախատեսելու պարտավորության պարտադիր լինելու հանգամանքով: Այս դեպքում, կառավարությունը չի կարող իր հայեցողությամբ հրաժարվել համապատասխան պարտավորությունների կամ դրանց մի մասի իրականացումից: Նման դեպքերում պահանջվում է համապատասխան օրենքների կամ միջազգային պայմանագրերով սահմանված պարտավորությունների վերանայում: Պարտադիր ծախսերի օրինակներ են համայնքներին տրամադրվող դոտացիաները, պետական պարտքի սպասարկման ծախսերը, միջազգային կազմակերպություններին անդամակցության վճարները, պետական կենսաթոշակները և այլն։*

*Միաժամանակ, հայտերում Պարտադիր ծախսերին առնչվող միջոցառումները ներկայացնելիս, անհրաժեշտ է առանձնացված ներկայացնել* ***Հայեցողության բաղադրիչով պարտադիր ծախսերին դասվող միջոցառումները:*** *Գործնականում պարտադիր պարտավորությունների իրականացման հարցում ՀՀ օրենքներով և միջազգային պայմանագրերով կառավարությանը կարող են վերապահվել որոշ հայեցողական իրավասություններ (օրինակ՝ ծառայությունների մատուցման կարգի սահմանում, շահառուների կոնկրետ կատեգորիաների սահմանում կամ հստակեցում, տարեկան ֆինանսավորման չափերի որոշում և այլն)։ Այդուհանդերձ, այդ իրավասությունները և դրանց շրջանակները, որպես կանոն, հստակ սահմանվում են օրենքներով և չեն կարող վերաբերվել այդ պարտավորությունների դադարեցման շուրջ որոշումներին և այս խմբին դասվող ծառայությունների կամ ծախսերի գծով կառավարության հայեցողության մակարդակը խիստ սահմանափակ է։ Օրենքներով ամրագրված նման պարտավորությունների շրջանակներում գործադիր մարմնին վերապահված նման հայեցողական իրավասությունները նույնպես դիտարկվում են որպես պարտադիր պարտավորությունների մաս՝ որոշակի հայեցողության բաղադրիչով։ Հայեցողության որոշակի բաղադրիչով պարտադիր ծախսերի օրինակներ են հանդիսանում պետության կողմից երաշխավորված պարտադիր ծառայությունների (օրինակ՝ պետական ուսումնական հաստատություններում ընդհանուր միջնակարգ կրթության գծով ծառայությունները) տրամադրման ծախսերը և այլն:*

1. ***Հայեցողական ծախսերին դասվող միջոցառումներ***

*Հայեցողական ծախսեր են հանդիսանում ՀՀ կառավարության որոշումներով կամ գերատեսչությունների կողմից սահմանված՝ պետության կողմից ապրանքների տրամադրման, ծառայությունների մատուցման կամ պետության միջամտության այլ ձևերի հետ կապված պարտավորությունների իրականացման համար պահանջվող ծախսերը: Որպես կանոն, հայեցողական պարտավորությունների իրականացման մասով գործադիր մարմնի իրավասությունները/լիազորությունները սահմանվում են օրենքներով, սակայն դրանք չեն պարտադրում այդ պարտավորությունների իրականացումը։ Ի լրումն դրան, հայեցողական պարտավորությունները կարող են նաև ինքնուրույնաբար նախաձեռնվել գործադիր մարմնի կողմից՝ նպատակ ունենալով ոլորտային քաղաքականության շրջանակներում ընդլայնել և բարելավել հանրությանը մատուցվող ծառայությունները։ Հայեցողական պարտավորությունների դեպքում, յուրաքանչյուր տարի կարող է հարցականի տակ դրվել նման միջոցառումների/ծառայությունների իրականացման նպատակահարմարությունը։ Հայեցողական պարտավորությունների օրինակ է հանդիսանում դպրոցական միջազգային օլիմպիադաների իրականացումը, մարզային մշակութային միջոցառումների իրականացումը և այլն։ Ի տարբերություն պարտադիր պարտավորությունների և հայեցողական բաղադրիչով պարտադիր ծախսերի, հայեցողական պարտավորությունների դեպքում կառավարությունը կարող է իր հայեցողությամբ (որոշմամբ) հրաժարվել այդ պարտավորությունների և դրանց հետ կապված հայեցողական ծախսերի իրականացումից՝ առանց ՀՀ օրենքներում և միջազգային պայմանագրերում փոփոխություններ կատարելու:*

*Միաժամանակ, հայտերում Հայեցողական ծախսերին առնչվող միջոցառումները ներկայացնելիս, անհրաժեշտ է առանձնացված ներկայացնել* ***Շարունակական բնույթի հայեցողական ծախսերին դասվող միջոցառումները:*** *Վերջիններս ներառում են 2025-2027թթ. ՄԺԾԾ-ով և/կամ 2025թ. ՀՀ պետական բյուջեի մասին օրենքով նախատեսված և 2026-2028թթ. ՄԺԾԾ ժամանակահատվածում շարունակվող Հայեցողական ծախսերին առնչվող այն միջոցառումները, որոնց ֆինանսավորման դադարեցումը ՄԺԾԾ ժամանակահատվածում այդ միջոցառման շրջանակներում նախորդ տարիներին կատարված ծախսերը ուղղակիորեն դարձնում է ոչ արդյունավետ: Նմանատիպ ծախսերի օրինակ են հանդիսանում նախորդ բյուջետային տարիներին մեկնարկած և ՄԺԾԾ ժամանակահատվածում շարունակվելիք մեկից ավելի տարիներ տևող կապիտալ շինարարության գծով միջոցառումները:*

*Պարտադիր և հայեցողական ծախսերի վերաբերյալ տեղեկատվությունն անհրաժեշտ է ամփոփել սույն մեթոդական ցուցումներին կից Հավելված 1-ում և Հավելված 2-ի Ձևաչափ 2 – ում ներկայացված աղյուսակում (նոր նախաձեռնությունների մասով): Միաժամանակ, անհրաժեշտ է լրացնել կամ խմբագրել սույն մեթոդական ցուցումներին կից Հավելված 15-ում առկա տեղեկատվությունը՝ իրավական հիմքերի մասով։*

*Իսկ յուրաքանչյուր միջոցառման համար պարտադիր և հայեցողական ծախսերի վերաբերյալ մանրամասն տեղեկատվությունն անհրաժեշտ է ներկայացնել սույն մեթոդական ցուցումներին կից՝ Հավելված 1-ի (գոյություն ունեցող պարտավորությունների մասով) և Հավելված 2-ի Ձևաչափ 2 – ում ներկայացված աղյուսակում (նոր նախաձեռնությունների մասով):*

# 3.4 Ծախսերի այլընտրանքային սցենարները

***2026թ. բյուջետային հայտի շրջանակներում****, որպես հայտի բաղկացուցիչ մաս, Հայտատու մարմինները, 2026-2028թթ. ՄԺԾԾ-ով իրենց գծով հաստատված չափաքանակների շրջանակներում ներկայացվող հիմնական ծախսային առաջարկից բացի, ՀՀ ՖՆ պետք է ներկայացնեն նաև ծախսերի այլընտրանքային (ծախսերի նվազեցման և ավելացման) սցենարներ, մասնավորապես՝ հիմնական տարբերակի համեմատ ծախսերի 5% և 10% ցածր, ինչպես նաև 20% բարձր ընդհանուր ծախսային առաջարկի սցենարներ՝ համաձայն սույն ցուցումներին կից Հավելված 17-ով ներկայացված ձևաչափի:*

*Այլընտրանքային սցենարները ներկայացնելիս հայտատու մարմինն ինքնուրույն է որոշում իր պատասխանատվությամբ իրականացվող ծրագրերի առանձին միջոցառումների գծով ծախսերի նվազեցման կամ ավելացման չափը՝ ելնելով ոլորտային առաջնահերթություններից, առկա պարտավորություններից, ծախսերի կրճատման կամ ավելացման հնարավորությունից, քաղաքականության և օրենսդրության վերանայման կարիքներից և դրանց իրատեսականությունից և այլն: Առաջարկը ձևավորելիս անհրաժեշտ է հաշվի առնել դրա իրատեսականությունը, այսինքն առաջարկը պետք է կառուցել այնպես, որ առավելագույնը 3-6 ամսում հնարավոր լինի ամբողջությամբ այն իրագործել:*

*Այլընտրանքային ծախսային սցենարները ներկայացնելիս ծախսերի նվազեցման առաջարկներն անհրաժեշտ է ներկայացնել բացառապես ընթացիկ ծախսերի մասով:*

*Այլընտրանքային ծախսային առաջարկները կարող են ենթադրել ինչպես առանձին ուղղություններով ծախսերի խնայողություններ, տնտեսումներ և օպտիմալացումներ (օրինակ՝ սպասարկող անձնակազմի կրճատում, հոսանքի ծախսերի տնտեսում, գործառույթների միավորում և այլն), այնպես էլ ծառայության մատուցման կամ ընդլայնման տեմպերի վերանայում, նոր մեկնարկող միջոցառումների հետաձգում կամ չեղարկում, ոչ արդյունավետ միջոցառումների դադարեցում, շահառուների գործող շրջանակի վերանայում, ծառայությունների շրջանակի կամ մատուցման մեխանիզմի (օրինակ՝ սեփական ռեսուրսներով մատուցում՝ արտապատվիրակման փոխարեն և այլն) վերանայում և այլն:*

*Անհրաժեշտ է ներկայացնել նաև այդ գործողությունների իրականացման հետ կապված ռիսկերը: Եթե նվազեցվող կամ ավելացվող միջոցառումն օրգանապես կապված է այլ ծախսային միջոցառումների հետ, որոնք կազդվեն միջոցառման վերանայման արդյունքում, անհրաժեշտ է բացահայտել այդ կապերը և ներկայացնել նաև առաջարկի ազդեցությունը ազդվող միջոցառումների վրա:*

***Այլընտրանքները չեն փոխարինում հայտով ներկայացվող ծախսերի հիմնական սցենարը, որը կդիտարկվի որպես 2026թ. բյուջետային ֆինանսավորման հայտ, այլ նպատակ ունեն 2026թ. բյուջետային ծախսերի հիմնական սցենարներին զուգահեռ ձևավորել ծախսային քաղաքականության այլընտրանքային սցենարներ:***

# 4. ՈՉ ԲՅՈՒՋԵՏԱՅԻՆ ԱՂԲՅՈՒՐՆԵՐԻՑ ՍՊԱՍՎՈՂ ԵԿԱՄՈՒՏՆԵՐԸ

*Համառոտ ներկայացնել հայտատու մարմնի, ինչպես նաև վերջինիս ենթակայությամբ գործող պետական կազմակերպությունների կողմից 2026-2028թթ. իրականացվելիք ֆինանսատնտեսական գործունեության արդյունքում սպասվող եկամուտների աղբյուրները (բացառությամբ պետական բյուջեից ստացվող եկամուտների)՝ սույն ցուցումներին կից՝ Հավելված 6-ում ներկայացված ձևաչափերին համապատասխան ՄԺԾԾ և 2026թ. բյուջետային հայտի ներկայացման փուլերում:*

# 5. ՏԱՐԱԾՔԱՅԻՆ ԶԱՐԳԱՑՄԱՆՆ ԱՌՆՉՎՈՂ ԾՐԱԳՐԵՐԸ/ՄԻՋՈՑԱՌՈՒՄՆԵՐԸ

*Նկարագրել ըստ մարզերի, թե ինչպես են բյուջետային ծրագրերը/միջոցառումները նպաստելու ՀՀ տարածքային զարգացման ընդհանուր նպատակների և գերակայությունների իրագործմանը, որքանով են համահունչ ՀՀ կառավարության որդեգրած զարգացման քաղաքականությանը: Առաջարկվող ծախսային ծրագրերի հատկացումները ներկայացնել նաև տարածքային (ըստ մարզերի) բացվածքով (սույն ցուցումներին կից՝ Հավելված 5-ում ներկայացված ձևաչափերին համապատասխան), որոնց կից պետք է ներկայացվեն նաև համապատասխան բացատրական-վերլուծական տեղեկատվություն` ՀՀ պետական բյուջեն ՀՀ Ազգային ժողովի կողմից ընդունվելուց հետո մեկ շաբաթվա ընթացքում:*

# 6. ՄԻՋՈԼՈՐՏԱՅԻՆ (ԽԱՉՎՈՂ) ԲՆՈՒՅԹԻ ԱՌԱՆՁԻՆ ՔԱՂԱՔԱԿԱՆՈՒԹՅՈՒՆՆԵՐԻՆ ԱՌՆՉՎՈՂ ԾՐԱԳՐԵՐԸ/ ՄԻՋՈՑԱՌՈՒՄՆԵՐԸ

*Նկարագրել, թե ինչպես են բյուջետային ծրագրերը/միջոցառումները նպաստելու միջոլորտային (խաչվող) բնույթի առանձին քաղաքականությունների նպատակների և գերակայությունների իրագործմանը: Դրանք այն քաղաքականություններն են, որոնց արդյունքներն ու դրանց շրջանակներում իրականացվող միջոցառումներն առնչվում են մեկից ավելի ոլորտների, նպատակների և գերատեսչությունների հետ և առկա ծրագրային կառուցվածքը հնարավորություն չի տալիս արդյունավետ կերպով առանձնացնել այդ քաղաքականություններին ուղղված ծախսերը:*

*Մասնավորապես, անհրաժեշտ է առանձին ներկայացնել բյուջետային հայտում ներառված բոլոր այն ծրագրերն ու միջոցառումները, որոնք ուղղված են կամ նպաստում են հետևյալ խաչվող քաղաքականությունների ապահովմանը.*

1. *գենդերային քաղաքականություն*
2. *կլիմայի փոփոխության մեղմմանն և հարմարվողականությանն ուղղված միջոցառումներ*
3. *ԼՂ-ից բռնի տեղահանվածներին աջակցության միջոցառումներ:*

*Վերոհիշյալ յուրաքանչյուր քաղաքականությանն առնչվող ծրագրերն ու միջոցառումներն ամփոփ ներկայացնել առանձին հավելվածով՝ սույն ցուցումներին կից՝ Հավելված 9 -ում ներկայացված ձևաչափերին համապատասխան* ***2026 թվականի բյուջետային հայտի ներկայացման փուլում:***

*Հավելվածում պետք է ներկայացնել նաև համապատասխան բացատրական-վերլուծական տեղեկատվություն, համապատասխան խաչվող քաղաքականության նպատակների և ակնկալվող արդյունքների վերաբերյալ, ինչպես նաև այն մասին, թե ինչպես են ներկայացված ծրագրերն ու միջոցառումները նպաստելու այդ նպատակների իրագործմանը:*

*Հավելվածում անհրաժեշտ է ներառել հայտով ներկայացված՝ համապատասխան քաղաքականություններին առնչվող ինչպես գոյություն ունեցող, այնպես էլ նոր նախաձեռնություններ հանդիսացող ծրագրերն ու միջոցառումները:*

# 7. ԱՐՏԱՔԻՆ ԱՂԲՅՈՒՐՆԵՐԻՑ` ՊԵՏԱԿԱՆ ԲՅՈՒՋԵ ՍՏԱՑՎՈՂ ՎԱՐԿԵՐԻ ԵՎ ԴՐԱՄԱՇՆՈՐՀՆԵՐԻ ՀԱՇՎԻՆ ԻՐԱԿԱՆԱՑՎԵԼԻՔ ԾՐԱԳՐԵՐԸ/ ՄԻՋՈՑԱՌՈՒՄՆԵՐԸ

*Համառոտ նկարագրել արտաքին աղբյուրներից` պետական բյուջե ստացվող վարկերի և դրամաշնորհների հաշվին իրականացվելիք ծրագրերը/միջոցառումները և այդ ֆինանսական ռեսուրսների ստացման աղբյուրները (առանձին ցույց տալով նաև այդ ծրագրերի/միջոցառումների գծով ՀՀ կառավարության համաֆինանսավորման չափաքանակները): Այդ առումով, ի լրումն սույն օրինակելի ձևի 3, 4 և 5-րդ կետերով պահանջվող տեղեկատվության, այդ ծրագրերի/միջոցառումների վերաբերյալ տեղեկատվությունն անհրաժեշտ է ամփոփ ձևով ներկայացնել նաև սույն ցուցումներին կից՝ Հավելված 7-ի Ձևաչափ 1-ին, 2 –ին և 3-ին համապատասխան ՄԺԾԾ և 2026թ. բյուջետայի հայտի ներկայացման փուլերում:*

*Ծրագրերի նկարագրությունները պետք է լինեն բովանդակային` համապատասխան հաշվարկներով հիմնավորված:*

*Բովանդակային բացատրագրերում առնվազն պետք է ներառվեն ծրագրերի գծով ըստ գնումների պլանի ընթացիկ (Ծրագրերի իրականացման գրասենյակների (այսուհետ՝ ԾԻԳ) պահպանման ծախսերի` ներառյալ հաստիքացուցակով նախատեսվող աշխատավարձի ֆոնդի և աշխատողների թվաքանակի, խորհրդատվական աշխատանքների և այլ ընթացիկ ծախսերի) և ոչ ֆինանսական ակտիվների գծով ծախսերի (այդ թվում` ըստ օբյեկտների շինարարության, նախագծանախահաշվային փաստաթղթերի առկայության և ապրանքների ձեռքբերման մրցույթների փուլերի, և այլ կապիտալ ծախսերի) ընթացքի և կանխատեսումների վերաբերյալ ֆինանսական և ոչ ֆինանսական ցուցանիշներով տեղեկատվական և վերլուծական դրույթներն ըստ ծրագրերի բաղադրիչների, այդ թվում`*

*ա/ շինարարական և այլ աշխատանքների գծով` իրականացվելիք աշխատանքներն ըստ օբյեկտների, նախագծանախահաշվային փաստաթղթերի առկայությունը կամ բացակայությունը, մրցույթի ընթացքը, կապալի պայմանագրի առկայությունը, շինարարական աշխատանքների ավարտը և կանխատեսումների հիմքում դրված ենթադրությունները,*

*բ/ ապրանքների և նյութերի ձեռքբերման գծով` ապրանքների տեսականին, անհրաժեշտությունը և նպատակը, ձեռքբերման մրցույթի ընթացքը, կանխատեսման հիմքում դրված ենթադրությունները,*

*գ/ տեխնիկական աջակցության և խորհրդատվության գծով` ձեռքբերման անհրաժեշտությունը և նպատակը, նախատեսված ծախսի հաշվարկ-հիմնավորումը, տեխնիկական առաջադրանքների (TOR-երի) առկայությունը, մրցույթի ընթացքը, ծառայության մատուցման ավարտը, կանխատեսման հիմքում դրված ենթադրությունները,*

*դ/ կառավարման կամ ԾԻԳ-երի պահպանման ծախսերի գծով` նախատեսված ծախսերի անհրաժեշտությունը, նպատակը, ուղղվածությունը և համապատասխան պարզաբանումները:*

*Ի լրումն այդ տեղեկատվության, անհրաժեշտ է ներկայացնել նաև տվյալ ծրագրերն իրականացնող գրասենյակների (ԾԻԳ-երի) պահպանման ծախսերի նախահաշիվները` ՖՆ ներկայացվող ձևաչափերին համապատասխան, դրանց հաշվարկ-հիմնավորումներով:*

*Հաշվարկ-հիմնավորումներում առնվազն պետք է ներառվեն ծախսերի հաշվարկման գործող մեթոդաբանությամբ և նորմատիվներով կոնկրետ հաշվարկները և կանխատեսումների հիմքում դրված սցենարները` դրանց վրա ազդող գործոնային գնահատումներով և պարզաբանումներով` 2026/2025 թվականների համադրմամբ և շեղումների դեպքում` համապատասխան պարզաբանումների ներկայացմամբ, այդ թվում`*

*- աշխատողների թվաքանակը, ըստ պաշտոնների աշխատավարձի ամսեկան դրույքաչափերը և աշխատավարձի ֆոնդի հաշվարկը, համադրումը ընթացիկ տարվա ցուցանիշների հետ և փոխկապակցումը ծրագրի իրականացման ընթացքի հետ,*

*- ծառայությունների (գործառնական և բանկային, էներգետիկ, կոմունալ, կապի, ապահովագրության, վարձակալության և այլն) ձեռքբերման ծախսերի հաշվարկը, համադրումները և փոփոխության դեպքում` դրանց գործոնային ազդեցության գնահատումները և պարզաբանումները,*

*- գործուղումների և շրջագայությունների (ներքին և արտաքին) ու գործուղվող անձանց քանակը, մեկնման վայրերը, անհրաժեշտությունը և նպատակը, գործուղման ծախսերի հաշվարկ-հիմնավորումները, համադրումները և կապը ծրագրի իրականացման տվյալ փուլի հետ,*

*- այլ պայմանագրային ծառայությունների (վարչական, համակարգչային, տեղեկատվական, մասնագիտական զարգացման, կառավարչական, ներկայացուցչական և այլն) անհրաժեշտությունը, պահանջվող գումարների հաշվարկները, մրցույթների ընթացքի, պայմանագրերի վերաբերյալ տեղեկատվությունը և պարզաբանումները,*

*- ընթացիկ նորոգման և պահպանման ծախսերի գծով (շենքեր և մեքենաներ) հաշվարկները, նորոգման բնույթը և ծավալը, և այդ շրջանակներում կատարվող ձեռքբերումների հիմնավորումը,*

*- նյութերի (գրասենյակային, վերապատրաստման, տրանսպորտային) և այլ ծախսերի գծով հաշվարկները և համադրումները:*

# 8. ՄԺԾԾ ԺԱՄԱՆԱԿԱՀԱՏՎԱԾՈՒՄ ՖԻՆԱՆՍԱԿԱՆ ՊԱՀԱՆՋՆԵՐԻ ԱՄՓՈՓՈՒՄ

*Ներկայացնել 2026-2028թթ. ժամանակահատվածի համար պետական մարմնի պատասխանատվության ներքո գտնվող բնագավառ(ներ)ի գծով ֆինանսական պահանջների վերաբերյալ ամփոփ տեղեկատվությունը (ներառյալ գոյություն ունեցող պարտավորությունները և նոր նախաձեռնությունները)` սույն ցուցումներին կից՝ Հավելված 8 –ում ներկայացված ձևաչափին համապատասխան:*

# 9. ՀԱՅՏԻ ՀԵՏ ԿԱՊՎԱԾ ՌԻՍԿԵՐԸ

*Ներկայացնել հայտի հետ կապված հիմնական ռիսկերը և դրանց վերլուծությունը: Մասնավորապես, ներկայացնել հայտի (ըստ առանձին ծրագրերի) հիմքում ընկած ենթադրությունների իրատեսականության հետ կապված հիմնական ռիսկերը (օրինակ ծախսային գործոնների գծով չճշտված ենթադրություններ, կամ ծառայությունների նկատմամբ պահանջարկի մակարդակի չճշտված կանխատեսումներ և այլն), որոնք կարող են բացասաբար ազդել հայտով ներկայացված նպատակների և արդյունքների ձեռք բերման վրա:*

*Ռիսկերի վերլուծությունը պետք է պարունակի հնարավոր ռիսկերի նկարագրությունը, դրանց հանդես գալու հավանականությունը, վերջիններիս հնարավոր ազդեցությունը նպատակների և արդյունքային ցուցանիշների վրա, ինչպես նաև այդ ռիսկերի կանխման/հաղթահարման հնարավոր ուղիները: Ռիսկերի վերլուծության վերաբերյալ տեղեկատվությունն անհրաժեշտ է ամփոփել սույն մեթոդական ցուցումներին կից՝ Հավելված 10 –ում ներկայացված ձևաչափին համապատասխան՝ 2026թ. (ներառյալ՝ 2027 և 2028թթ. ընդգրկող ժամանակահատվածը) բյուջետային հայտի ներկայացման փուլում:*

# 10. ԲՅՈՒՋԵՏԱՅԻՆ ԾՐԱԳՐԵՐԻ ՆԿԱՐԱԳԻՐԸ /ԱՆՁՆԱԳԻՐ/

*2026 թվականի բյուջետային հայտի տրամադրման փուլում ներկայացնել Բյուջետային ծրագրերի նկարագրերը /անձնագրերը/ Հավելված 13-ում ներկայացված ձևաչափին համապատասխան :*

# ՀԱՎԵԼՎԱԾՆԵՐ

1. https://minfin.am/hy/page/petakan\_byuj/ [↑](#footnote-ref-1)
2. https://minfin.am/hy/page/byujetayin\_ev\_gandzapetakan\_hamakarg/ [↑](#footnote-ref-2)
3. Փաստաթղթի լրացման համար անհրաժեշտ ցուցումները ներկայացված են շեղատառերով: Ցուցումները չպետք է ներառվեն ներկայացվող հայտում: [↑](#footnote-ref-3)
4. https://minfin.am/hy/page/petakan\_byuje\_2025t [↑](#footnote-ref-4)